The Mutima (Heart) Clan\nAbout the Mutima Clan\nHead Of Clan:(Ow'Akasolya)\nKifa ennyanja, omuvubi y'abika.\n· Abakulembeze mu kika ky’omutima\n· Bannamugera nga bwe baddiringana\n· Bannamugera okuva mu mituba mukaaga.\n· Enyiriri mu mituba /masiga\n· Essiga ly’abakundi mu kika ky’omutima\n· Obutaka bw’ab’omutima.\nMu katabo kano omu ku bakulu b’ekika ky’omutima awandiise era n’asengeka ebirowoozo bye ng’ayagala abo bonna abettanira okumanya eby’obuwangwa n’enono babyesimereko. Alaze ebitonotono ebiyinza okuyamba abeddira Omutima okumanya ba jjajja baabwe gyebasibuka ne we batuuse kaakati.\nOMUKULU WAAKYO AYITIBWA NAMUGERA\n1. Q. Ddala Namugera yali Kabaka?\nA. Yee yali Kabaka. Namulondo ye yali Buddo. Katikkiro we yali ayitibwa Bemba. Katikkiro ono yali mukambwe nnyo. Yatta abantu okutuuka lwe beetamwa, ne beekubira enduulu. Baayita omu ku balangira, eyalina amaanyi, Omulangira yajja ennyago ne zikekera.\nKabaka Namugera baamutemyako nti Omulangira azze bukula, eggye lyo alimalawo.\nNamugera yakwatamu byanguwa ng’akkirira Munyonyo. Ng’akwata erimu ku maato g’empungu ya Kabaka ne bagandabe abaasobola okugya mu lyaato (empingu ya- Kabaka). Abataagendera mu Mpingu, baakwata lya lukalu. Abaakwata ery’olukalu beeyawulamu ebibinja bibiri:\nAbatonotono baakwata ly’e Bulemeezi, abasinga baddukira Buddu ne ku lusozi oluyitibwa Lusiba mu Ggomba. Bano lwakwebuzaabuza ne beeyita Abasaggi abaava e Bunyoto. Ne batandika n’okwetuuma erinnya “LUSIBA” ne “NALUSIBA”. Eyo gye baava mpolampola ne basaasaana mu Buddu.\nNamugera Kabaka omunaanule bwe yawulira nti bagandabe abaayita olukalu batuuse e Butale-Buwunga, n’alagira basigale awo kumpi ne baganda baabwe abaali e Nakiyaga, Kasozi, Kafuluma ne Kyabbogo (Narozali).\nAwo Abasaggi abaali boolekedde ery’e Bbaale beegatte ku mukulu waabe Namugera. Yabategeeza (Namugera) ng e Bbaale bwe wali awafunda.\nAbasaggi baasigala e Butale ne libeera ESSIGA LYABWE nga lyamuliraano n’amasiga amalala.\nCOMMENT: Amasiga gano okubeera amangi ate nga gamuliraano, kabonero akategeeza nti omulabe agezaako okulumba essiga erimu, aba akiguddeko.\nEBYABAAWO NG’ENSI ETEREDDE:\nMu mulembe gwa Ssekabaka Daudi Chwa II, omusajja omusaggi ng’ava mu BASAGGI abaddukira e Bulemeezi, Ssekabaka Daudi Chwa II n’amugonnomolako obwaami obw’okukuuma “ENKULUZE” y’Obwakabaka bw’e Buganda. Omusajja oyo nga ye Waliggo.\nWaligo ng’ali Mmengo ku bukulu bw’Eggwanika ly’Obuganda, yateeseganya ne mugandawe Omusaggi, Daudi Bakiika-Nakirembeka, bawambe obwa Namugera (obusika) e Bbaale-kuba abasika ba Namugera, bantu baavu era ssi bayigirize kimala.\nDaudi Bakiika Nakirembeka ng’afunye obuwagizi bwa Waligo, yabissaamu engatto, ne yessa mu lukiiko lwa Namugera e Bbaale. Yawaaba omusango.\nYeeyanjula nga bw’ali Omulangira era nga mukulu w’oyo gwe babadde bayita Namugera (nga Ye Gatunulajjo)- “Obukulu obwo obwa Namugera e Bbaale, bwange (-Daudi Bakiika Nakirembeka).\nWeesomere omusango gwa Daudi Bakiika Nakirembeeka-Empozesa yaagwo n’ensala mu lukiiko lw’e Mmengo olwa Ssekabaka Daudi Chwa II.\nENSALA Y’OMUSANGO GW’EKIKA KY’OMUTIMA DAUDI BAKIIKA NAKIREMBEKA GW’AWAWAABIRA NAMUGERA KAAKETO GATUNULAJJO.\nTumaze okukebera n’okwekkaanya, ne tusala omusango negusinga omuwaabi Daudi Bakiika Nakirembeka – kyeguva gumusinga:-\n1. Kubanga mu mwaka 1926 yawoza Bulangira. Era mu mwaka ogwo n’atabagana n’olukiiko kw’Ekika ky’O mutima n’amenya obulangira bwe yali awoza.\n2. Olukiiko lw’Ekika lwamulagira okuleeta ab’Amasiga ne Namugera Kakeeto okuleeta agage. Abadde tanagaleeta (amasiga) ate n’ajja awaaba mu Lukiiko lwa Kabaka nti nze Mukulu w’Ekika ky’Omutima ng’awawaabira Namugera Kakeeto Gatunulajjo.\n3. Olukiiko lwa Kabaka nerulagira okuzza omusango guno mu Lukiiko lw’Ekika.\n4. Obwa jjajja bw’Ekika bweyawawaabirira nti nze Jjajja w’Ekika. Olukiiko bwerumubuuzizza nga bwali jjajja w’Ekika ky’Omutima bumubuze.\n5. Bw’olaba mu masiga ge gonna naye erya Namugera gw’ayita omwana we talyogerako; ensikirano yalyo ng’amalala bw’agogerako ensikirano yaago, so nga Namugera mu mpoza ye amwoogerako nga bw’ali omwana we.\n6. Ate Namugera gw’abadde ayogerako mu mpoza ye nti mwana wange ate agamba nti ssi mwana wange ye wa Nyonyi wa Mbazira.\n7. Bw’olaba era mu kibuuuzo No. 23 agamba nti munnange alina Akasolya akake nange nina Akasolya akange, sikyalina Namugera Kakeeto Gatunulajjo kyemmuvunaana,\nKale nno mu nsonga ezo mwetusinzidde okusala omusango okumusinga Daudi Bakiika Nakirembeka, netumulagira okutabagana awamu ne Namugera Kakeeto Omukulu w’Ekika ky’Omutima; kubanga omuziro guli gumu.\nNe tumubuuza nti ojulira Olukiiko Olukulu olwa Ssabasajja Kabaka?\nOkuddamu kwe nti njulira.\nAtaddeko omukono gwe,\nDaudi Bakiika, Nakirembeka.\nFfe abasaze omusango guno:-\n1. Petro Kasikisa Mutuba I, Buyaga, Omubaka w’Olukiiko Lwa Kabaka.\n2. Yoanna Aligaweesa Musaale we Kabula\n3. Zeverio Musajjawaza\n4. Yokana M. Katera\n5. Bulazi Ntangamalala\n6. Adulufu Balaba\n7. Batimayo Malekane\nOmusango gwamusinga, n’akakasibwa mu ssiga ery’e Butale-Buwunga.\nOkusinziira ku musango ogwo, ogwaali guleese akatabuko mu kika ky’Omutima, Ssekabaka Daudi Chwa, n’awa ab’Ekika-ky’Omutima amagezi bave ku by’okulondanga Namugera mu mituba nga bwe babadde bakola, naye obwa Namugera bubeere bwa nsikirano, i.e.Omwana omulenzi amusikidde nga y’abeera Namugera Kasekende.\nOkusinziira ku biriwo kati mu kika ky’Omutima i.e. Omukulu w’Ekika okulwaala ate mutabaniwe nga tayagala kusikira kitaawe mu bukulu obwa Namugera, olw’okuba nti waliwo abantu ababukaayanira. Obudde butuuse Ekika kidde ku nkola ya bajjajjaffe mu mituba omukaaga (6). Buli mutuba nga gussaawo omuntu omu omusengejje. Mu babaka abo omukaaga (6) eyasinzanga banne obululu nga y’atwala obwa Namugera Kasekende.\nEmituba etaano (5) egiwanguddwa, nga sigiyomba, nga gisigala mu ddembe, nga girinda bulinzi ku lulonda oluliddako (Bajjajjaffe balina Democracy ow’ekika ekya waggulu). Ekika ky’Omutima bwe kinadda ku nkola eyasooka, Bajjajjaffe gye bassaawo olw’obulungi bw’Ekika n’eddembe, banaaba bakoze kikulu nnyo okumalawo omuvuyo n’enkayana zonna ezandizzeewo, ezaawulayawula mu baana ab’enda emu.\nKABAKA Namugera yafunira atya ab’Ekika ky’Omutima obutaka e Bbaale Buyaga mu Ggombolola y’e Kyannamukaaka?\nByajja bwe biti:\nNga bali mu nnyanja, baasalawo okuddukira mu bizinga by’e Ssese. Bwe bagoba e Ssese, ne balaba nga bali mu kabi kanene, singa omulabe waabwe anaabazingiriza ku bizinga, ajja ku batta abamalewo, ne bakyuusa badde ku lukalu. Kwe kuvuga ne bagoba e Bbaale, awali empuku ennene nga basobola okulengera wonna mu bwengula bw’ennyanja- Ate waggulu w’empuku nga weetadde bulungi. Ku njuyi zombi omulabe gy’ayinza okufuluma nga balabayo bulungi. Kabaka Namugera omunaanule yabeera mu kifo ekyo okumala ekiseera kinene nga talaba amulumba- Omulangira bwe yamala okuwamba Namulondo ya Namugera eby’okuwondera Namugera n’abivaako.\nBbaale kyali kifo kifunda nga baganda ba Namugera, sibakyasobola kugyaawo. Namugera kwe kusaba bagandabe bagende basenge mu bitundu ebitali walannyo ne Bbaale, ye asigale n’abaanabe e Bbaale.\nBaganda ba Namugera baawulira bulungi mukulu waabwe ky’abalagidde okukola. Kati ge Masiga g’osanga:\n1. e Kyabbogo (Lujaaganya)\n2. e Kyamuyimbwa (kasegu)\n3. e Nakiyaga (Byuma)\n4. e Namwanzi (Lunamunyu)\n5. e Kasozi (Kanywanyi)\n6. e Bulonge (Lugaaju)\n7. e Nkuke (Nattuuma)\n8. e Kafuluma (Luswata)\n9. e Nabugabo-Bbaale (wanaana)\n10. e Butale (Lukaaga)\n11. e Mabowa (Omukundi)\n12. e Minyinya (Ddungu)\n13. e Ssanje (Ndawula)\n14. e Bugonzi (Yombo)\n15. e Butale II (Nakirembeka)\nAte abaana ba Namugera abaasigala e Bbaale gy’emituba gino: -\n1. Bwanika Bugayi Kubbale Kubutaka\n2. Mayiga Bulegeya Kubbale Kubutaka\n3. Kirangwa Buwesi Kubbale Kubutaka\n4. Mukasa Mbowa Kubbale Kubutaka\n5. Musoke Bwoga Kubbale Kubutaka\n6. Kakeeto Abbulibwa Misenyi Kubbale Kubutaka\nNamugera bwe baagoba e Bbaale ne bagandabe, baasangako omutaka ey’eddira Engeye, nga y’avubira Pokino eby’ennyanja (mbu ye Pokino n’abitwaliranga omu ku BAMBEJJA.) Omuvubi wa Pokino baamuyisa bulungi; n’ayongera okukola ogw’okuvuba.\nKabaka Namugera ne bagandabe baali ssi bayinza kukola mulimo gwa Kikopi-Abawandiisi abamu ab’omulembe guno baabulwa abalungamya, kwe kuwandiika nga bagamba nti ab’Ekika ky’Omutima omulimo ku Kabaka w’e Buganda ggwaali gwa kuvubira mumbejja eby’enyanja.\nKabaka Namugera omunaanule n’abalangirabe bandyefeebezza batya okudda mu kuvubira awambye Namulondo yaabwe?\nOmutaka eyavubiranga Pokino, ekibanjakye kya nsikirano n’okutuusa kati, ab’Engeye bakimanyi nga kyabwe era mweebali nnyo.\nERYATO ERY’EMPINGU NAMUGERA MWEYAJJIRA OKUGOBA E BBAALE LYALAGAWA?\nTota mabi! Abavubuka abanyumirwa ebyafaayo by’ekifo kino beetegefu okufuna “Ba excavators” bajje bazuule eryato lino. Ennyanja bwe yajjula n’eribikka omusenyu.\nGuno omulimo gwandibadde gukolebwa mangu awatali kulinda “Lease” kuyitamu.\nMu maaso g’ejjinja eddene kati eryabikkibwa omujjuzi gw’ennyanja Nalubaale, eryato eryo we lyagoba. Awandiika bino, n’aloba eky’ennyanja kye bayita “ENZEERE”, nga nnyimiridde ku jjinja eryo. Lino ejjinja lye liyitibwa “BWANIKA” lyelyabbulwaamu “Akasozi Bwanika, akali e Naggalabi, abalwanyi ba Kabaka Namugera bawangulirwa awo. Engalabi zasesebbuka nnyo. Ku linnya erya Bwanika ne kugenderako erya Naggalabi. Anti kwali kwekulisa kuwona Kabaka omukambwe (Namugera), eyalina Katikkiro eyatta abantu okukamala.\nBIKI EBYABAAWO NG’OMUNGEREZA AMAZE OKUWAMBA UGANDA N’OBUGANDA BWONNA?\nEndwadde eyammongoota (Sleeping – sickness) ereetebwa ebivu, yava e Ssese n’erumba olukalu, bajjajjaffe gyebaali beekweese. Omungereza okuwonya obulamu bwabwe, n’alagira abantu bonna okwaamuka ebitundu ebyo byonna ebyaali birumbiddwa Mongoota nga ne Bbale ekya Namugera okuzingiddemu. Omungereza y’alagira abantu beeyongera munda mailo ssatu (3) okuva ku nnyanja. Jjajjaffe Namugera n’abaanabe ne beewogoma mu bagandabe abaali ewalako n’ennyanja, e Mitemula.\nBaabeera eyo okutuusa Omungereza endwadde ya Mongoota lwe yagimala amaanyi. N’abalagira okuddayo mu bibanja byabwe bye yali abagobyemu.\nAbatono baatandika okuddayo okukandula ebyali ebibanja byabwe. Mw’abo abaddayo amangu mwe mwali taata wange, ADULFU BASAJJABALABA MAYIGA, Katikkiro wa Namugera, ow’ensibo akuuma obutaka bw’e Bbaale.\nNamugera eyali atadde Entebeye e Mitemula, awo w’ali kaakano yajja n’akandula ekibanjakye n’embugaye. Ono nga ye Namugera Mawaggali. Obulamu bwe bwagonda, najjibwa e Mitemula, n’aleetebwa e Bbaale. Era e Bbaale gye yafiira, n’aziikibwa awo mu mbugaye ne mukyaalawe era awo weyaziikibwa, n’abaaba be bonna baziikibwa awo. Mutabani we Gatunula-(omusikawe) bwe yafa omulambo gwe gwaleetebwa e Bbaale ne guziikibwa kumpi ne Kitaawe (Namugera). Omwana omu omulenzi eyali ayitibwa Sebastine ye yaziikibwa e Mitemula, mu kibanja kitaawe Namugera kye yali amuwadde, gye baayitanga mu nzo”.\nEkituufu Namugera Mawaggali yalina amaka abiri (2), naye ng’amaka amakulu omuli embugaye, ge g’e Bbaale.\nBino ebitonotono bye mpandiise, bikuyambe okumanya ensibuko ya Bajjajja gye baava ne gye bali okutuusa kati.\nOkwongereza kw’ebyo, bajjajjaffe mu kudda e Bbaale, baali balowooza nti bazzeeyo e Bbaale mu “BUTAKA BWABWE era mu TTAKA LYABWE”! Kazzi nga Gavumenti ebatwala ng’abasenze ab’ebibanja ku ttaka lyayo, lye yamala okweddiza.\nByaba bwe bityo, kuba Ow’ekitiibwa SA MUGWANYA ne banne abaali bakuuma Obwakabaka bwa Buganda baagaana okuwa Bajjajjaffe ekyapa ng’omukulu w’Amatwale bwe yali abalagidde.\nSA Mugwanya ne banne baleeta ensonga nti Kabaka (Chwa II) akyali muto, bw’alituuka okuramulira OBUGANDA, n’asanga ng’ettaka lye tuligabidde ABATAKA, ojja kutunyiigira.\nOluvannyuma Bajjajjaffe ne Bakitaffe bwe baamanya nti ettaka ly’e Bbaale lyonna gavumenti yalitwalira ddala, ne bawawaabira Gavumenti mu mbuga ez’amateeka.\nOmusango sigwagenda wala. Omulamuzi yabasaba baleete ekyapa kwe baafunira ettaka eryo. Baali sibalinaawo kyapa yadde ebiwandiiko ebibawa obwannannyini ku ttaka eryo. Omulamuzi omusango gwabwe n’agugoba.\nOlukiiko lw’ekika lwatuula bukubirire, ne lusalawo Ekika kigule Mailo awantu wonna.\nEyatumibwa okugula Mailo ye jjajjaffe ZAVERIO (Zabye). Musajjaawaza e Kisunku. Zabye ku bwangu n’agizuula e KASANKALA, e Kooki, Rakai.\nYakomyawo amawulire ag’essanyu n’asaba olukiiko olwamutuma, lumuwe ssente asasule nannyini yiika ezo olukaaga n’okusoba.\nBajjajjaffe ne bakitaffe ssente zababula!\nZabye kye yakola kwe kuva mu ssenteze n’asasula nannyini ttaka ne biggwa.\nOkuva olwo etteka ne libeera lirye n’abaanabe abalimusikira. Abavubuka mpozzi n’abantu abakulu, abatamanyi be bawoza nti Zabye yabba ettaka ly’Ekika. Ekika kye kyalemwa okusasula.\nKu yiika ezo yatoolako yiika kkumi (ac. 10) n’aziwa Eklezia ng’akyali mulamu, ng’ayagala mu ttaka lye bazimbemu Eklezia ya Katonda.\nAkola ku ttaka ly’Eklezia y’akyalemeddwa okugenda okupima yiika ezo, n’okufuna ekyapa- Anti Administrator w’ebintu bya Zabye w’ali, ye Dominico Ssebbowa, e Kisunku-Kalisizo.\nN.B. Kyava ku ki “Namugera Kasekende okwongerwako eryo “Kakeeto”? Abaana abato batuunmangana amannya nga balabira ku munnaabwe nga bwe yeeyisa.\n“Namugera” yali ayagala nnyo katabanike akaamusikira. Buli gye yagendanga (Namugera) nga katabanike ako ke kambalira akaliba oba enkeeto Namugera kwe yatuulanga.\nErinnya erya Kakeeto lyakala ku mwana munnaabwe, ne bwe yalya obwa Namugera nga bongerako erya “Kakeeto”.\n“NAMUGERA K. Kakeeto”. Erya Kakeeto ssi linnya lya “Bangeye”.\nABAKULEMBEZE MU KIKA KY’OMUTIMA\nNamugera Kakeeto (47)\nOweek.Vincent Bbaale Mugera\nDep. Katikkiro (1)\nSsalongo Andrew Kaggwa\nDep. Katikkiro(3) Masaka\nHajji Mohammad Bbaale\nGerald M. Ssensuwa\nN0. 33 Nakasero\nOmubaka mu Kyaggwe\nOmubaka mu Bulemeezi\nOmubaka e Busunju\nOmubaka e Ssingo\nOmubaka e Mpigi\nBANNAMUGERA NGA BWE BADDIRINGANA.\nBANNAMUGERA OKUVA MU MITUBA 6\n1. MAYIGA e Bbaale Bulegeya\n2. KASERO “ “\n3. SIYOMBA “ “\n4. KANYAMAYISWA “ “\nBANAMUGERA ABAAVA MU BWANIKA\n1. BWANIKA e Bugayi\n2. LUSAMBYA “\n3. MAYIKA “\n4. BACWENGO “\n1. KIRANGWA E Buweesi\n2. NAMUNOBE “\n3. NAMUGERA II “\n4. KAMBUUBI “\n5. SSIYOMBA “\n6. MUSOKE “\n7. MUKASA “\n8. KABISWA “\n1. MUKASA E Bwoga\n2. BWEGOMBE “\n3. RUKAKA “\n4. MANDWAMBI “\n5. KANUUWA “\n6. KASERO “\n7. KAKONDERE “\n8. MULAMAGO “\nOMUTUBA: KAKEETO ABBULIBWA\nKAKEETO ABBULIBWA E Misenyi\n1. KAYIREMBO “\n2. KALINZI “\n3. BBAALE “\n5. KIBAKAYE “\n6. KITIJJE “\n7. BUZIGI “\n8. KASEEKENDE “\n9. MAKUBIRE “\n10. SAM MAYIGA “\n11. KASEEKENDE “\nENNYIRIRI MU MITUBA/MASIGA MU KIKA KY’OMUTIMA\n1. ENNYIRIRI MU MUTUBA GWA KAKEETO ABULIBWA\n2. ENNYIRIRI MU MUTUBA GWA MUKASA\n1. Kamuwanda Hajji M. Bbaale\n2. Kyalwazi Dr. Seremba\n3. Kasero Kalinzi\n4. Nswaswa Kikambi\n3. ENNYIRIRI MU SSIGA LYA YOMBO\n1. Kabuzi Bugonzi\n2. Nabbaga Mawokota Busesse\n3. Kalamazi Miwuula Lwabenge\n4. Lukyayo Kyaggwe\n5. Lubebbe Busomansimbi\n6. Lujje Matale Kalisizo\n4. ENNYIRI MU SSIGA LYA LUNNAMUNYU:\nOLUNYIRIRI OMUKULU W’OLUNYIRIRI\n1. Mugumbwa Benikito Byekwaso\n2. Katemba Yozefu Baale\n3. Mayinja Yowana Museesa\n4. Wuuyo Auguste Kaggwa\n5. Sagala Muhamade Baale\n6. Kasole Kasole.\n5. ENYIRIRI MU SIGA LYA BYUMA E NAKILYAGA\n6. ENNYIRIRI MU SSIGA LYA KASEEGU\n7. Bbaale Nkuweera omwana.\n7. ENNYIRIRI MU SSIGA LYA LUJAGANYA LYOKKA\nOLUNYIRIRI EKYALO ESSAZA ERINNYA\n1. Kacucuula Buddu Kosima Bwanika\n2. Ngabo ekka Buddu Sebwato\n3. Ndagga “ Seke\n4. Kivumu “\n6. Beekalaze “\n7. Kasekwa “\n8. ENNYIRIRI MU MUTUBA GWA BWANIKA GWOKKA ERA BEEBAANA BE YAZAALA\nBwere yazaala abaana bano era zenju Kasanku, Busungu, Jusa, Bubooza Munyolo Agenze, Mbidde, Byakaku, ne Bwomera era Mululu Bwanika meya awa mu Bwere.\nESSIGA LYA BAKUNDI MU KIKA KY’OMUTIMA\nAbakundi be bazzukulu ba Namugera Kakeeto e Bbaale mu Buddu. Beddira Mutima, akabbiro k’aBukandi Mawowoloo. Mu masiga agali mu kika ky’Omutima, essiga lyabwe lya kumi (10).\nOMUTAKA: Omutaka Jjajja waabwe ye Kaweesi Kenyondo Mu Kyalugo. Omubala gwaabwe guvuga nti ‘MPOLA: MPOLA: GYAWO EKKUNTA OLABE OMUTIMA GW’ENTE’ obutaka bwaabwe bwaali Masaka Kyalugo. KYALUGO; mu Masaka mwe mwaali Omusambwa Kyalugo ne mu Kyalugo mwe muli a Jjinja Kaweesi.\nOmutaka Kaweesi nga tanagenda mu byaalo bye eby’obutaka yaberanga ne Mugandawe Sseremba ku nnyanja Nabugabo. Kaweesi ng’abeera ku mwaalo Kaisa e Bujjajju be Sserembe ku mwaalo Bwanika e Bbaale.\nKabaka Kintu okujja mu Buganda nga bo Bataka ba mu Buddu bannansangwa abaana ba Kakeeto; Namugera yabawa ebyaalo byaabwe ne bafuuka ab’amasiga olwo n’aleka Namugera okubeera ow’ensikirano y’ekika kyonna. Era bano be baana be nga bwe baali ne byaalo byaabwe eby’obutaka okusooka.\n1. Sseremba e Bbaake (lye Ssiga elivaamu ensikirano y’obukulu bw’ekika)\n2. Kaweesi e Kyalugo Masaka (ly’essiga ly’ebakundi)\n3. Lugajju e Bulonge (Ssiga)\n4. Ddungu e Kafuluma “\n5. Naluma e Namuna “\n6. Kanyana e Minyina “\n7. Lunamunyu e Namwanzi “\n8. Kajunjula e Kyambbogo “\n9. Lukaaga e Lusiba “\n10. Abasambya e Bbaale “\n11. Naganga e Nakiyaga “\nOmutaka Kaweesi yava mu nnyanja kwe yalina n’elyaato lye Namukundi n’agenda mu byaalo bye Masaka ne Kyalugo eby’obutaka. Naye n’azaalilamu abaana be. Nabo babagabira ebyaalo n’obukulu bw’emituba, n’abatafuna mituba n’abawa ebyaalo byaabwe kuba obuddu bwali bwereere, nga mulimu abantu abaalisanga amagana g’ente. Nga bagenda batambula butambuzi nga ssi batuuze ba mu Buddu. Abalala bavanga Nkole.\nAbaana b’omutaka Kaweesi omukundi be bano n’ebyaalo eby’obutaka: -\n1. Kagwisa e Mabowa (avengamu ensikirano esikira obukulu bwe ssiga).\n2. Lumutenga e Kasaka (Omutuba 1)\n3. Mwezangabo e Nsambya “ 2)\n4. Ngabotekyala e Nyondo ( “ 3)\n5. Malyante e Bukongo ( “ 4)\n6. Muyimansi e Kyagunda( “ 5)\n7. Nyondo e Kamukongo “ 6)\nEmituba giri mukaaga (6) mu ssiga ly’Abakundi Kagwiisa ye mwana avaamu obukulu bwe ssiga e Mabowa.\nAte n’azaala n’abaana bano abatafuna bukulu bwa Mituba kyokka ne baweebwa ebyaalo byaabwe eby’obutaka: -\n8. Kudugavu e Kyaggunda\n9. Kiguba e Kasanje\n10. Kagwiisa e Busubya\n11. Lukaaga e Butale (yali tanafuukassiga)\n12. Kaweesi e Walugodo\n13. Muyiggwa e Nyondo (ekitundu)\n14. Nsale e Bukongo\nOmukolo egwakolebwanga omutaka Kaweesi ku bafuzi abaalyanga oba abaafuganga obuddu.\nOmufuzi bwe bamalanga okumuwa obwa Pokino nga bazze okumuyingiza mu mbuga ye bayitanga omutaka Kaweesi omukundi n’asimbira Pokino omutuba mu mbuga. Omutuba nga guyitibwa Mpira nga gutimbibwaako olubugo n’emisasi ne gulyooka guyitibwa Sezibugo bwe gwaggwanga okusimba ng’engoma zivuga nga Pokino alyooka akwaasibwa okufuga obuddu. Kaweesi ng’anoonya omuwala nga bamutuuma erinya Mugombwa ng’abeera Kaddulubaale wa Pokino. Egyo gye mikolo egyaakolebwanga abakundi ku mbuga ya Pokino ng’abataka bo mu buddu.\nAmannya ga ba Pokino abaafuga obuddu be tusimbira emituba ne betutasimbira olw’eddiini, okuva ku Pokino Mukasa nga bwenzigya okunnyonnyola ng’eddiini ezze mu Buganda mu 1875:-\n1. Nalubongoya eyamanyibwa nga Kabaka w’eBuddu eyasokera ddala okufuga Buddu.\n3. Mukkudde – Bwakamba (bano baafuga ku mirembe gya Kabaka Kyabaggu)\n4. Kyebambe (ono yeyajja ne linnya lya Pokino okuva e Bunyolo)\n5. Luzige (ku lusozi Musajja Mukulu)\n6. Wunyi (ye yamanyibwanga nga Nakirembeka e Bukulula)\n7. Lumutenga (yafuga ku mirembe gya Kabaka Jjunju nga yeddira Mutima\n8. Luwalira (kumirembe gya Kabaka Semakokiro nga yeddira Ndiga)\n9. Zibukumbwa (naye wa ku Mikokiro wa Ffumbe)\n10. Kabwa (Bano baafuga mu 1970 ku Kamaanya)\n11. Kabbuzi (Yeddira Nkima yafuga ku “\n12. Kidza “ Nsenene “ ku “\n13. Semukulungwa “ Ndiga “ “ Suuna II\n14. Kigwe “ Mmamba (1810) “ “\n15. Mabaale “ Ffumbe “ “ “\n16. Omuzinga “ Musu “ “ “\n17. Namujjulirwa “ Ndiga “ “ “\n18. Mulere (2852/84) “ Njovu “ “ Mukabya\n19. Kasaato “ Mmamba “ “ “\n20. Mukasa “ Musu “ “ “\n21. Tebukozza “ Lugave “ “ “\n22. Kamanyiro “\n23. Muguluma “ Njovu ‘1884) “ Kiwewa\n24. Sebwato (1884/92) “ Mmamba “ “ Mwanga II\n25. Alex Sebbowa “ Ffumbe “ “ “\nAbo be baafuga obuddu. N’abakundi nabo baafuga ko, obwa Kagolo bwaali bwaami bwa mu Buddu.\nEmikolo egyakolebwanga ku mbuga y’omutaka Kaweesi omukundi.\nMu Kyalugo mwalimu ejjinja nga baliyita Kaweesi; ejjinja lino nga lyekuba lyokka ku buli nkomerero ya mwezi. Edda munsi muno Buganda omwezi bwegwaabonekanga ng’abantu tebakola. Okuddirira ng’ebeera mbaga eri buli muntu lwe lunaku olwayitibwanga ‘Olwobwerende’ ne mu Kyalugo ejjinja bwelyavuganga ng’abaana, abataka abakulu, abakundi, nga bakungaana okujja okwebaza okumalako omwezi n’okukulisinganya.\nBuli mwezi bawongeranga Katonda waabwe embuzi eyalutanga [Bitanga] nga bagiwonga ng’engoma zivuga nga buli alina ekimuluma akisaba ng’omutaka naye atudde mu bantube. Ejjinja lino nakati mu Kyalugo mwe liri wabula eminyolo gyo gyatwaalibwa e Bujajju- e Bukako .. Mu Masaka nga mwemuli omusambwa omukulu ogw’abakundi n’omuwala atanamanya musajja. Mu ssabo muno bakumangamu ekyooto buli kawungezi omuliro negwaka engo nejja neyota omuwala nagitundula amaggwa agabanga gagifumise. Essabo lino lyo lyalinga ku lusozi Masaka (nga mu Masaka mwemuli Kyalugo, engo eyo nga bagiyita Kyalugo. Nakati ekyaalo ekyo kiyitibwa Kyalugo.\nEmirino Abakundi gyebakolanga\n1. Abakundi balinga bantu bazira nnyo okusinziira ku mannya agatuumibwa abakundi nga Ngabotekyala, Mwezangabo n’amalala.\n2. Omulimo omulala abakundi balinga baweesi amannya gano nago galaga nti balinga baweesi, Kaweesi, Kennyondo, Nnyondo, nago galaga bulazi nti abakundi balinga baweesi balungi era ebintu byabwe byatusibwanga mu Lubiri lwa Kabaka we Buganda, ngamaze okuwangula obuddu, byasiimibwa nnyo. Bayiga n’okukomaga embugo.\n3. Jjaja wa bakundi ngali ku nnyanja ne Mugandawe Sseremba balinanga e Mpingu z’amato ku nnyanja yaabwe Nabugabo nga Kaweesi alinako elyaato eddene elyayitibwanga Namukundi. Ekyo kiraga nti balinga balunnyanja era aba Sseremba babayita Bayanja. N’eryato lyaabwe Bwanika\nEmirimu gya Bakundi: - Lumutenga mutabani wa Kaweesi omukundi bw’amala okufuna ekyaalo kye Kasaka, Ekyalo kino abantu baako mu mirembe egyeeda balinga bakomazi abakomaganga embugo ezagendanga mu Lubiri lwa Kabaka ezasiimibwanga ennyo abambejja n’abakyaala ba Kabaka. Abakundi bayiga okukoma. Jjunju bwamala okuwangula obuddu muzzukulu wa Lumute ng’omwana wa Kangalabwa Mbidde ne Ssonko bebaatwalanga embugo mu Lubiri nga bazisaabaliza mu lyaato lya Jjajaabwe Namukundi nebazisaabaliza mu mwalo Kaisa nebagoba e Munyonyo oba e Bendegere e Nkumba mu mirembe gya Kabaka Ssemakookiro yalinga Ssonko. Ate ku mirembe e Misuuna yalinga Mbidde (ne Muteesa I), olwo n’atwalanga ebintu mu Lubiri.\nMbidde mu Lubiri lwa Kabaka Muteesa I: - Kabaka ono bweyalaba ng’abannabuddu bano basula mu Lubiri ngabatute ebyaavanga e Buddu, kwe kukyusaako nawa Mbidde e Kibanja ejjinja Kaloli abaleeta ebintu ng’embugo gyebabanga batuukira n’oluvannyuma batwaale ebintu mu Lubiri. Mu Lubiri ne musigalamu Mbidde yekka. Bweyafa Kabaka n’agamba nti musajja wange oyo tazzibweeyo Buddu ku butaka wabula beetikke omulambogwe bagutwaale mu kibanjakye awo e Jjinja Kaloli baguziike. Nabasajja abaagwetikka baafuna omugugu gw’embugo gumu. So awo e Jjinja si butaka bwamukundi Mbidde wabula kibanja kya kibuga. Kati abantu kyebayita obutaka bw’abalangira abava kubakundi abakopi.\nOkukakasa emirimu abakundi geebakolanga mu Buddu njakugenda nyinyonnyola emirimu gino nga bwenyinyonnyora omulimu gw’obukomazi.\nObuzira No. 1 Okukakasa obuzira bwabakundi, Kabaka Jjunju bw’aja okulwaanyisa obuddu yasanga omunyoro Wunyi y’afuga obuddu. Abataka ab’omutima bwebaawulira nti akabi kagguse mu nsi, Sseremba ne mugandawe Kaweesi nebaaddira ku Nnyanja. Kaweesi n’asaabala mu lyaatolye Namukundi n’addukira ku kizinga lambu ne Sseremba n’asaabala mu lyatolye Bwanika n’addukira ku kizinga Nsazi. Bwebaali bali eyo nebabagamba nti omunyolo alwaanyisa Kabaka we Buganda are aze nemusajjawe ye Luzige owe Ndiga.l Yemuzzukulu waffe. Tugende tulwane tubayambe tugobe Wunyi. Kaweesi n’asabala amaatoge n’atumira ne Sseremba nebajja okulwaana. Kaweesi n’agoba ku mwalo Kaisa e Bujajju awali omuti Lwegami, kwebayegeka enkasi nebeggama awo nebateekateeka okulumba omunyolo Wunyi. Ye Sseremba nabawukanako n’agoba kumwalo gwe Bwanika e Bbaale naye nateekateeka okulwana. Sseremba bweyalaba ng’obudde tebulaba bulungi n’afubutuka okulumba Wunyi, Mutabani wa Sseremba n’amuleka okukuuma amaato. Kakeeto n’asigala mu mwaalo.\nEra wano wewaava erinnya erya Namugera kubanga Sseremba yagera bugezi obudde obutuufu okulumbiramu Wunyi. Olutalo nebalugoba n’omunyoro n’adduka n’afiira e Kadubuddu. Weyafiira newamera n’omuti Kadubuddu. Era omunyolo mutabani wa Wunyi eyajja abuuza kitaawe weyafiira ffe twamulagawo.\nJjunju bw’amala okuwangula obuddu n’abuuza musajjawe Luzige. Luzige na gamba Kabaka nti ssebo tubuwe Jjajange Lututenga mutabani wa Kaweesi omukundi. Ne Kabaka n’akkiriza ne babuwa Lumutenga Kabaka n’asindika musajja we Luwalira okumuyingiza mu bwa Pokino. Lumutenga n’atagenda Masaka n’abeera Kasaka. Okwo kwekwaava enjogera gyebagamba abakundi nti “Emputte” baziwa a Masaka nezagala e Kasaka. Oluvannyuma Lumutenga n’afa mutabaniwe Kangalabwa n’amusikira. Lumutenga affudde nagenda awali Kabaka n’awoza nti Kangalabwa y’asise naye era ssebo afuge obwa Pokino?. Kitaawe yagaana e Masaka n’abeera Kasaka era kati nze ndi mu mbuga. Kabaka Ssemakookiro n’alagira Luwalira afuge obwa Pokino. Kangalabwa amumyuuke. Luwalira nalya obwa Pokino. Kangalabwa n’abeera e Bulawula, Kabaka n’amuwa ne Ntamiivu e yavuganga nti “NEGENDERA WA Kangalabwa y’amanyi abasajja. Kangalabwa yafa mutabani we Mbidde n’amusikira n’abeera e Buseke.\nEbyobuzira mbinyonyodde wamu n’obwaami obwaweebwa abakundi okuva ewa Kabaka Jjunju kuba naye yajjukira obuzira bwetwaakozesa mu kuwangula obuddu ng’abugobwamu omunyolo Wunyi.\nOmulimu gw’obuweesi: - Abakundi baalinga baweesi okuva edda baweesanga amafumu gebaalwanyisanga n’ebirala. Jjajja wa bakundi bweyazaala abaanabe Kagwisa n’amuwa obutaka e Mabowa okuweesa basomokanga mugga Kanwa Omugga guno gwaali gujjuza nnyo era nga muzibu okusomoka. Abakundi kyebakola kwe kuguwongerako omuwala. Bwebajjanga nga beesiba empina wamu n’omuwala nga bagamba nti ffe bazzukulu ba Kaweesi e Kenyondo akengulu bitenga akanwa akabukende akekyajuja akangabirwa tukkirize tuyitewo ng’omuwala y’asoka okusomoka omugga ng’amazzi engulu geesiba nga gakendeere olwo nga abaweesi bonna bazzukulu b’omutaka Kaweesi nga basomoka amazzi nga gekendedde, nga bagenda kuweesa. Era ekyuuma kye baawesanga kirowoozeka okuba nti webakisimanga wewadda akayanja akali e Kasanje Bw’otuuuka kumutala Birinzi olaba amatale gebaaweesanga mu ebyuna nereero omugga Kanwa n’emiti Kabikende Kekyajuja wegiri kunsomoka webasomokeranga.\nOmulimu gw’obulunyanja: - Jjaja w’abakundi yabeeranga ku nnyanja era ye ne mugandawe baalina amaato amangi kwekuli ne lyaato ly’abakundi erinnya lyalyo nga liyitiibwa Namukundi nga n’erya Sseremba liyitiibwa Bwanika abantu bano bamanyiddwa nti baali balunnyanja era kwebajja erinnya ery’aBayanja.\nOkufa kw’omutaka Jjaja wa b’akundi Kaweesi kwaali bwekuti:- bw’aba amaze okuyingiza Pokino Kikama mu mbugaye amaze n’okumusimbira omutuba Ssezibugo, Pokino Kikama n’agenda ew’omutaka Kaweesi amulambuze e Masaka bwebali baalambula mu Kyalugo Kaweesi olwetoloola “ejjinja Kaweesi” Kaweesi nabulirawo. Ebigambo nebisobera Pokino. Kikama neyewuunya nnyo okubula kw’omuntu omukulu naye kwekudda eka n’asiba ebintu bye n’addukira e Busagala oluvannyuma n’afira eyo olwo obuddu nebusigalira awo. Waguma omwana wa Kaweesi n’amusikira.\nEnsikirano yomutaka Kaweesi ejja esikira obukulu bwesiga eyajjukirwako y’eno.\nKaweesi Yasikirwa Waguma\nWaguma “ Ssekatono\nSsetakono “ Walusi\nWalusi “ Kinyonyi\nKinyonyi “ Kagwisa I\nKagwisa I “ Kagwiesa II\nKagwisa II “ Kazongola\nKazongola “ Mujanjali\nEnsikirano emanyiddwa obulungi eva ku Musika Kagwiisa II ngaali mu kyaalo kya kitaawe Kagwiisa e Mabowa ekyamuwebwa okuba omutakabwe oluvanyuma ne kifuulibwa okuba obutaka bw’abakundi, ng’obutaka bw’eMasaka ne Kyalugo bumaze okugwaamu ensaasagge gye ngenda okunyonnyolako wano.\nEnsasagge eyagwa ku bakundi (ku butaka) yali bweti: -\nOkusooka Jjajjaabwe yabulira mu Kyalugo. Ebyo byali bikyaali awo nga wayise akabanga, abakulu baali bakunganye ng’omwezi gubonese baleese n’embuzi yabwe Lutanga bakyagisibye awo ensolo neva eri negirya nga tebanagiwonga ekitalabikanga. Abakulu ne bewuunya nnyo buli ababeera ng’ababiri nga bakwaata lyabwe. Bwe batuuka ewabwe nga bakira kufa olwo butakaa nga busingalira awo nga n’abalala batandika kweyita Balangira Emirembe bwe gyalongooka nga n’abakulu bafudde tewakyaali gwe babuuza nga bwebaali. Kwekulaba kati nga bw’ogamba nti ndi Mukundi nga bagamba nti gwe oli Mulangira sso ng’abakundi sibalangira. Ate ng’abalala bajja kusenga baami mu Buganda. Era kino kye kyagaana ne Lumutenga okugenda mu mbuga ya Pokino e Masaka ng’atidde ebyaali e Masaka ku butaka bwaabwe. Ne Kagwisa bw’amala okusikira obukulu obwa Kaweesi naye ewuwe teyavaayo ng’abeera Mabowa ng’alyooka afugira eyo essiga ly’abakundi nakakati obutaka bw’abakundi buli Mabowa.\nJjunju bw’amala okuwangula obuddu abakundi nga bamaze okumanya kabaka we Buganda ne batandika okubasalira ebintu n’abawala eby’okusinga mu lubiri lwa Kabaka nga batuuka ku mukulu w’eSsiga naye n’atumira ab’emituba abaana be ne bakunganya ebyetagibwa. N’alonda abo okubitwaala ewa Kabaka ng’empisa yabafuzi bweyalinga.\nABASIIGE: - Abakundi ffe twasinganga mu nju ya Nanzigu ku misuuna ne tusiiga ne wa Kabejja abasiige ne tubasitula ne tubatwaala mu nju ya Kasumba ne babagya ewa Kasumba ne babatwaala ewa Kabaka era nga newa Namasole tusiigayo.\nLukaaga Omusajji: - Kanyinyonnyole ku mwana wa Kaweesi eyava ku kitaawe neyefuula omulangira (bagamba nti eyawukana kumugendo efuuka kaasa). Lukaaga e Butale bw’awulira nga Jjunju aze okulwanyisa Wunyi eyali afuga, n’agaana okuddukira ku nnyanja ne banne. Ye yaddukira Lusiba n’ebeera eyo n’afuukirayo essiga. Kwe kumuyita Lukaaga e Lusiba n’alyoka ayitibwa omusajji n’ava ku bakundi songa yabeeranga Butale nga mukundi kitaawe gye yamuwa ekyaalo okuba obutakabwe.\nOkugingirirawo obulangira nti nze Nakirembeka omulangira mu Buddu ekyo kyabulimba kuba eyayitibwanga Nakirembeka yali Wunyi yeyalembekanga amenvu mu Lwera nga akubye ekibuga kye e Bukulula ng’alwanyisa abbavanga e Buganda.\nEMIZIZO KU BAANA: - Abakundi tebaluulibwa newankubadde nga nga balongo. Tetusiba buliba oba kusiba balongo. Ensonga yali bweti: muka jjajjaffe Kaweesi yatuuka ng’azaala abalongo nga babasiba nga baterekebwa. Entabaalo ezaalinga mu nsi muno bwebadduka bagenda okutuuka ku nnyanja basaabale amaato gabwe nalongo n’ajjukira abalongo nga aberabidde eka; kye yakola yaddayo mbu abakime. Yagenda okudda nga bali badduse dda. Oba yatuuka eka tewali yamanya. Omutaka Kaweesi n’agamba nti bazzukulu bange temusibganga abalongo oba okuteleka obulira. Ebyo byakoma awo nakati tetwaalula baana mu ssiga lyaffe, newankubadde abalongo. Omwana bw’azaalibwa ng’ekirira kimaze okuvaako n’okukasukibwa nnyina w’omwana afumba emmere n’assaako enkejje ne nva endala ne bagenda ne bba ewa jjajja w’omwana anaatuuma omwana erinnya, ng’omwana atumwa linnya nga basosootola mmere nga balya olwo ng’embaga ewedde. Jjaja w’omwana ateekwa okuba nti amanyi eby’okulaamiriza abaliwo baddamu nti kwe bayita okukuba emizira.\nAmannya: - Amannya g’abakundi mangi wabula galimu olunyoro abantu bangi bagatya okugeeyita abalala bangi betuuma ga mu masiga malala kyoka nga gakika kya mutima wano kanage amanya agatuumibwa abakundi benyini: -\nKaweesi, Nabaweesi, Bakundi, Nabakundi, Namukundi, Kangalabwa, Kazongola, Kagwisa, Nabagwisa, Lunutenga, Kiguba, Kitumwa, Nsaale, Kanwa, Bakyeleza, Teruliko, Ngabotekyala, Mwezangabo, Luleba, Nanziri, Mbidde, Muyiggwa, Tebagalambewo, Bbalesanvu, Bamulanze, Mujanjali, Ssagala, Mwandugwabo, ………..\nEbyali e Mabowa ew’oMutaka Omukulu w’essiga ly’abakundi Kigwiisa. Obutaka bw’eMasaka nga bumaze okulekebwa ettayo essiga lyali olwo lifugibwa Kagwisa II, ng’alifugila ku kyaalokye eky’obutaka Mabowa eyo n’emikolo nga gyegikolwbwa. Kagwiisa bwaba ng’ali ku Mabowa omusajja ow’eKasaali ekyaalo ekiriranye Mabowa yali mulwadde wa njoka n’ava e Kasaali n’ajja e Mabowa okuzimbira entunda ku kyualo kya Kagwisa abaana ba Kagwisa baali balunda embuzi ku ttale kwekusanga enswa ng’eriko omuggala nebagujjako ng’abazanya n’omugano gwaali gutuuse omusajja n’ajja okubikka entunda n’embugo. Enswa yasanga tekuli Muggala nga n’ekkubo elyagutwaala talirabako n’amanya nti abaana ba Kagwiisa bebagujjeeeko n’addayo eka ng’akaaba amaziga. Olwayingira mu njuye nga aggyayo kamweeno (ewembe) ng’adda wabweeru okumpi n’ekkubo ngayesala lubuto ng’aggyayo byenda. Abaali bagenda okubika enswa nebamulaba nebamubuuza ky’abadde. N’abaddamu nti Kagwiisa y’anzise. Nebadduka nebayita batabanibe nti kitammwe bamusazze ebyenda biri kungulu era Kagwiisa y’amusse. Ngabalaya ngoma kulumba Mutaka ne Kagwiisa olwawulira ebyo ng’adduka kugenda kubibuulira mwami Kaddu Wamala.\nKaddu Wamala yali ayingira awo mu lusenyi yali akyamubuulira bwegubadde nga nabali batuuse, tebabuuza baafumita bufumisi nga Kagwiisa bamutta. Nga Kaddu Wamala adduka ng’engoma zirawa nga balwanira awo mu lusenyi. Olutalo okugenda okuggwa ng’eruuyi ewa Kagwiisa efudde abantu asatu ne w’omusajja omulwadde ng’efudde asatu; ye nkaaga eyagwa e Mabowa. Omusango nga gugenda wa Kabaka. Kabaka ng’agamba nti sirina gwe nnaasalira nti asinze. Ng’abalagira kugenda kwaabya nnyimbe zabafudde kuba baali benkanyenkanye; yali Kabaka Semakookiro.\nKagwiisa ng’asikirwa mutabani we Kazongola ng’abeera mukulu wa ssiga lya bakundi e Mabowa. Bw’aba yakafuga obukulu bwe ssiga nga wayise akabanga oba emyaka empologoma n’ejja mu kiraalo kya Kazongola omwali n’ente za Kabaka ng’etta nte n’ezabandi mwe zalugendera. Omutaka ng’agenda wa Pokino e Masaka kumubuulira bigudde mu nte za Kabaka nga Pokino asindika mubaka kugenda kulaba nte nsolo zesse. Omubaka yasanga abasajja ba Kazongola ente bazibaaga dda nga n’amaliba n’emitwe tebikyalabika. Omubaka n’addayo ewa Pokino nebagufuula musango nebasindika abantu nebanyaga eby’obugagga n’eby’omunju ya Kazonngola byona, abakazi n’abaana, ente n’abaddu. Waayita ebbanga ttono Kazongola n’afa, nga takyalina kantu kona.\nKazongola bwe yafa omwana we Mujanjali n’amuskira n’abeera e Mabowa, naye yalaba bimusobedde eby’obwaavu, ng’asenguka ku Mabowa obutaka ng’aleka awo, ng’agenda Buganda kusenga baami balala. Kikubo ng’atwaala butaka bwa Bakundi, e Mabowa ku Miteesa I. Kukubo olwabuvaamu nga Walugembe abutwaala era ku Miteesa oluvannyuma nebufuulibwa ekyaalo ky’obusenze bwa Pokino. Obutaka bwe Mabowa nabwo bwebutyo bwe bwatwalibwa, olwa Mujanjali obutaddayo. Ng’ebya Mailo bitandise, abataka we babaweeranga ebyaapa by’obutaka bwabwe. Obwe byaalo bye baalinako obwanannyini obw’ensikirano.\nMujanjali bwe yasenguka yaggukira wa Merewedda n’amusenga, yali akyaali mulenzi muvubuka nga wamaanyi. Oluvannyuma n’asenga Waluggaga n’amuwa obwa Ssabaddu. N’asanga kojja w’omulangira ngali mu Gomba n’amuwa obwa Sabaddu n’omutuma ewa Kabaka. N’asenga Natooke nnyini ngoma. Kabaka bwe yafa n’amuwa obwa Sabaddu, n’asenga Sabalangira Bujingo n’amuwa obusigire, n’asenga Vumba ng’ali e Nkozi n’amuwa obusigire. Abantu ne bamuloopa ewa Kabaka nti alina abawala abalungi ne bamulumba ne bamunyagako bakazibe musanvu n’abaanabe bangi ne gwe yali abbuddemu erinnya lya nnyina Namazzi naye nebamubba. Yalina enkovu ku kibegabega. Bakazibe abakulu Gulikobabizizi ne Kusooka.\nMukama we Vimba n’agenda awali Kabaka n’awoza nti ssebo abasajja musajja wange Mujanjali gwe baasiba teyalina musango n’abaana abawala be baanyaga nga tewali musango gwonna. Ko Kabaka nti kale bamusumulule. Bwe bamusumulula n’ayagala okuddayo e Buddu nga nayo takyagyaayo, nasalawo okubeerara ddala mu Buganda, n’abaana be baanyaga ne batalabikako n’omu. Olwo ate n’atandika kusenga baami balala nga n’okukadiwa akaddiye. N’asinga Senyoni Kiwooma n’amuwa okubuusanga abatete enku okutuusa lwe yafa nga 14, January 1922 ku mutala Buzzi.\nMujanjali yazaalibwa ku miremba gya Kabaka Kamanya, yawangaala emyaka 130. Kirowozebwa nga yazaalibwa 1792 n’afa 1922, era we yafiira yali ategeera bulungi, ng’ebigambo abitereeza bulungi. Era olw’okukulira mu baami, yali amanyi okusimba ebigambo bulungi. Era eyo yensonga e ssiga lino ely’abakundi kyeriva libeera nga liviira ddala ku nnono y’alyo kuba Mujanjali yali ategeezeddwa ebigambo by’ekika ky’omutima okuva ku Jjajaawe Kagwiisa ne Kitaawe Kazongola ate mutabani we Kagwiisa III eya musikira y’omu kubawandiisi abaamanyibwa abasooka okuyiga okuwandiika. N’eby’ekika n’essiga lye babiwandiika bulungi nga bitegeezebwa kitaawe.\nOkuwandiisa essiga ly’aBukundi: - Omukulu w’essiga ly’abakundi bwe yali tannafa, mu mwaka 1908, Mujanjali n’omutaka Ibulaimu Mwaziiza Galukande, F. Kagwiisa nga ye w’eBuddu okuwandiisa essiga lino nga waliwo na bano: - Asoni Mutuluki, Tomasi Mukiise, wamu n’ab’olukiiko olwaliwo. Essiga neliwandiisibwa nga lya 10 erimu ku masiga ga Namugera Kakeeto omukulu w’ekika ky’Omutima e Bbaale Buddu. Era gano ge masiga nga bwe gaali gewandiisizza mu kiseera ekyo:-\n1. Lujaganya Kyabbogo Buddu\n2. Kaseegu Kyamuyimbwa “\n3. Byuma Nakiyaga “\n4. Lunamunyu Namwanzi “\n5. Kanywanyi Kasozzi “\n6. Lugaju Bulonge “\n7. Namuna Nkuke “\n8. Luswata Kafuluma “\n9. Wanana Bbaale erya Nabugabo “\n10. Kaweesi (omukundi) Kagwisa Mabowa “\nGano ga wandiikibwa oluvanyuma:\n11. Lukaaga Butale “\n12. Ndawula Ssanje “\n13. Ddungu Minyinya “\n14. Nakirembeka Kisozi Ggomba\nKitegeeza nti kati amasiga gano gali 14 agali mu kika kyaffe eky’Omutima. Nga wayiseewo emyaka 14 Mujanjali n’afa. Yafiira mu mutala Buzzi mu Busiro Gombolola ya Musaale, Ssisa, olwo Mutabani we Fenekansi Kagwiisa yali amaze okugula e ttaka e Buzzi n’azikibwa awo.\nMujanjali omukulu we ssiga ly’aBakundi bwe yafa mutabani we Fenekansi Kagwiisa n’amusikira mu mwaka 1922, n’afuga essiga lino ely’aBukundi, bwe yali nga ye mukulu we ssiga waaliwo abakundi aberowooza okuba nti balangira kye baava bamuwawabira ewa Namugera Kakeeto omukulu we kika ky’omutima ng’omuwaabi w’omusango ye Sulumani Gyagenda Kasendwa kulwa Sabalangira w’ekika\nky’a balangira, kulwa Kaweesi omutaka we Jjinja Kaloli, Kyadondo (omulangira).\nEnsala y’omusango guno mu mbuga ya Namugera nga 24.8.37, gwa salibwa ne gusinga omulangira. mu mbuga y’Owekitiibwa Katikkiro e Mengo file y’omusango No. 1222/129/3 nga 31/8/37, omusango ne gusalibwa ne gusinga omulangira.\nReturn To: | Top of This Page | Clans Page | Buganda Home Page |


Bukedde Online - 'Emisinde gya MTN gya njawulo'\n'Emisinde gya MTN gya njawulo'\nOmugagga Buchanan adduukiridde ttiimu y'eggwanga...\nEMISINDE gya MTN Kampala Marathon egy’omwaka guno, gyakuddukibwa nga November 19 era gya mulundi gwa 14 bukya MTN etandika kugitegeka mu 2004. Abanadduka baakusimbulwa ku kisaawe e Kololo.\nAbamu ku baddusi abeetaba mu misinde egiyise.\nSTEPHEN MAYAMBA akulaze ebifudde emisinde egy'enjawulo: Gye gisinga obuganzi mu ggwanga:\nOkuva mu 2013, abantu abazze bazeetabamu basukka mu 20,000 era emisinde gino, y’entujjo y’emizannyo esinga mu Uganda nga Uganda Cranes yokka lw'eba erinayo omupiira ye givuganya.\nBuli mwaka, abantu aba buli kika beewandiisa okugyetabamu nga kw'ogasse n'abava mu nsi ezitwetoolodde.\nBuli azeetabamu, aba n'ensonga ye kyokka zo ensimbi ezivaamu, MTN ezikozesa okutumbula embeera za Bannayuganda.\nGikutte ku bulamu bw’abantu ab’enjawulo: Ensimbi eziri mu buwumbi ezizze zikuηηaanyizibwa mu bantu ssaako n’ezo eziweebwayo basiponsa abakolagana ne MTN okuzitegeka, zikozesebwa ebintu eby’enjawulo okuyamba abantu abali mu bwetaavu.\nOkugeza; eza 2004, 2005 ne 2006 zaayamba ku bakyala abali embuto mu nkambi z'ababundabunda, mu 2010 ne 2011 zaayamba mu kutuusa amazzi amayonjo mu bantu ate ez'omwaka oguwedde, zaakola kaabuyonjo mu masomero ga KCCA.\nEz’omwaka guno zigenda kuyamba ku byobulamu bw’abakyala abazaala mu malwaliro okuli; ery’e Komamboga ne Kiswa n’okuwa amabaati amapya amasomero agakyalina amabaati ga asbestos agalwaza kkansa.\nGiri ku mutindo gwa nsi yonna: Ku misinde egy’enjawulo egitegekebwa mu Uganda, egya MTN Kampala Marathon gye gimu ku gyakakasibwa ekibiina ekiddukanya emisinde mu nsi yonna ekya International Association of Athletics Federation (IAAF) nga bayita mu kya Uganda Athletics Federation (UAF) era ne giweebwa ne satifi keeti ekitongole ekivunaanyizibwa mu misinde gy’embiro empanvu.\nKino kitegeeza ebiva mu misinde gino bikkirizibwa ku mutindo gw’ensi yonna y'ensonga lwaki gyettanirwa nnyo abaduusi okuva wabweru w'eggwanga.


Poliisi ekutte 5 abagambibwa okubba Ambulance mu Arua\nPoliisi ekutte 5 abagambibwa okubba Ambulance mu Arua – Radio Simba – Ennene\nYou are at:Home » Latest News » Poliisi ekutte 5 abagambibwa okubba Ambulance mu Arua\nBy Mubiru Ali\t December 6, 2021 No Comments\nPoliisi mu Arua ekutte abantu 5 kubikwatagana n’okubulawo kw’emotoka agafemulago eyali ey’eddwaliro lya Arua Regional Referral Hospital. Emotoka eno ekika kya Toyota Land Cruiser nnamba UG 6812M yabuzibwawo okuva mu ppakingi y’eddwaliro ku lwomukaaga nga 27 March, 2021, wabula okubula kwayo kwamanyika nga wayiseewo enaku 2 ku bbalaza oluvannyuma lwa RCC wa Arua Martin Oroch okugisaba okutwala abasirikale abaali bayamba Uganda Revenue Authority (URA) okukwasisa amateeka okukubwa abantu mu Ayivu East mu ddwaliro lya Arua.\nEmotoka eno eyali empya nga ebalirirwamu obukadde obusukka mu 300 yaweebwa eddwaliro lya Arua okuva mu Ministry of Health okuyamba okutambuza abafuna obubenje nga yali yakamalawo emyezi nga 5 nebbibwa.\nAbasirikale abakuuma eddwaliro 3 abakola ekiro eky’olwomukaaga ne ku Sunday emotoka eno lyeyabuzibwawo bakwatibwa nebavunaanibwa okusuulirira emirimu gyabwe.\nKu weekend eno Poliisi yakutte abantu abalala 5 wabula nga amannya gaabwe gasirikiddwa Poliisi, Jude Nasucha, Commandant Arua Central Police Station eyalagidde bano okukwatibwa yagambye nti singa bagoogera kiyinza okutaataganya okunoonyereza.\nWabula okusinziira ku URN bagamba nti abakwatiddwa kuliko; Dr Dennis Ocatre, Head, Dental Health Department, nabakozi abalala okuva mu Department yemu okuli Alex ne Philliam. Abalala ye Mukuumi wamu ne Ddereeva w’emotoka eno.\nNasucha agamba nti bakoze okunooyereza okumala nga tebanakwata bano abataano abakirizza omusango.\nOkusinziira ku URN egamba nti bano bakirizza okubba emotoka eno nebategeeza nti ekyabakozesa kino babagamba nti Gavumenti yali egenda kukyuuka mu May ng’okulonda kuwedde nebasalawo okwefunira ensimbi ezamangu ezinabasobozesa okubeera mu buwanganguse.


Abajulizi baagaana ebikolwa eby’okunyigiriza – abakristaayo basabiddwa okutambulira mu kisinde ekyo – CBS FM\nAbajulizi baagaana ebikolwa eby’okunyigiriza – abakristaayo basabiddwa okutambulira mu kisinde ekyo\nOmulabirizi eyawummula mu bulabirizi bwe Taita-Taveta mu Kenya, Rt Rev Dr Samson Mwaluda, alabudde abakulembeze ku mitendera gyonna ne mu kkanisa ya Uganda okukulemberamu olutalo lw’okulwanyisa ebikolwa eby’obumenyi bw’amateeka ebyongedde okulemesa enkulakulana mu Uganda.\nOmulabirizi Mwaluda nga yabadde omubuulizi ow’enjawulo mu kusaba ku kijjukizo ky’abajulizi mu bakulisitaayo e Namugongo.\nAgambye nti ebikolwa eby’obulyi bw’enguzi, okusala emisango nga gyekubidde, okukabasanya abaana, obutabanguko mu maka nebirala bizza eggwanga emabega, nga bisaanidde okulwanyisa n’amaanyi naddala ng’olutalo luno lukulemberwamu bannadiini.\nBishop Katumba Tamale (ayimiridde)ng’avuunula ebigambo bya Bishop Dr.Samson Mwaluda\nEmeritus Bishop Mwaluda ebigambo bye bibadde bivvunulwa Omulabirizi wa West Buganda, Bishop Henry Katumba Tamale.\nAgambye nti abajulizi ezimu ku nnono zebaatambulirako, kwekulwanyisa enkola eyokunyigirizibwa okuva kwekyo kyebaali basazeewo okugenderako, nga n’ekkanisa yebiseera bino erina okukiyigirako.\nKu lulwe Omulabirizi wa West Buganda, Rt Rev Henry Katumba Tamale, awanjagidde omutonzi okutaasa Uganda olw’ebbeeyi y’ebintu eyeyongedde okwekanama, n’okuviirako abalamazi abamu okulemererwa okutuuka e Namugongo.\nObubaka bwa president Gen Yoweri Kaguta Tibuhaburwa Museveni,busomeddwa omumyuka we, Jesca Alupo agambye nti waliwo bannadiini abakozesa ebifo byabwe okuvumaganya pulojekiti za government n’abasaba beddeko.\nAbasabye bakwasize wamu okutumbula enkola ya parish development model, n’enkola eye myooga, okulwanyisa obwavu mu Uganda.\nOmumyuka wa speaker wa parliament eye 11, Thomas Tayebwa, asinzidde mu kusinza kuno naawayo obukadde 50 okudduukirira ekkanisa, era neyeyama nti wakukulemberamu parliament okuwagira emirimu gye kanisa naddala ku bbanja lya Church House.\nOmumyuka wa sipiika wa Parliament Thomas Tayebwa n’omukyala, wamu ne minister w’obutebenkevu Jim Muhwezi\nSsabalabirizi w’ekkanisa ya Uganda, The Most Rev Dr Samuel Steven Kazimba Mugalu, agambye nti abalamazi basaanidde okwongera obujjumbize mu kuleeta abaana e Namugongo, n’ekubakulembeza mu byekkanisa kuba gyemisingi ekigenda okuddawo mu buweereza.\nOmulabirizi wa Ankole era ssentebe w’olukiiko olwakulembeddemu enteekateeka, Rt Rev Dr Fred Sheldon Mwesigwa, agambye nti omuwendo gw’abalamazi mu bakulisitaayo gweyongeddeko obungi.\nAbalamazi abasobye mu mitwalo 2 bebeetabye mu kusaba kuno mu bakulisitaayo, okwategekeddwa obulabirizi bwa greater Ankole.\nOmulamazi asinze obukulu omwaka guno abadde wa myaka 81 sso nga omulamazi okuva e Gulu mu bulabirizi bwa West Lango, Lawrence Okello, asiimiddwa okuba omulamazi eyasooka okutuuka ku kiggwa e Namugongo omwaka guno.\nSsentebe w’olukiiko oluteeseteese okulamaga kw’omwaka guno, Prof Ephraim Kamuntu, agambye nti kibawadde omukisa okutegeka Namugongo oluvanyuma lw’emyaka ebiri nga tewali kulamaga olw’ekirwadde kya Covid 19.\nAsuubizza nti bakukwasizaako ekkanisa nobulabirizi bwe Namirembe okumaliriza enkulakulana ekolebwa ku kifo kye Namugongo.\nBisakiddwa: Ddungu Davis


Bukedde Online - Ziizino endwadde endala ezirina obubonero obufaanana obwa corona\nCORONAVIRUS: Ekitebe kya America kiwadde...\nABANTU 44 baakakasiddwa mu Uganda nga balina ssennyiga omukambwe (coronavirus) era bajjanjabwa nga n’abalala bateekeddwa mu kalantiini okuziyiza okusiiga abalala ssinga babeera balina akawuka kano nga tekannayoleka bubonero bwonna.\nAbaabadde bapimibwa ebbugumu ly’omubiri mu kukebera obulwadde bwa coronavirus.\nAkwatiddwa akawuka ka ssennyiga omukambwe afuna omusujja oba okwokya omubiri, ekifuba ekikalu, ssennyiga ayiika, okussa obubi, okunafuwa omubiri n’okuddukana. Ku buno agattako obutayagala kulya n’ennyindo obutawunyiriza bulungi.\nObubonero buno bwefaanaanyiriza n’endwadde endala nnyingi z’osaanye okumanya osobole okuyamba omuntu wo ng’azifunye mu kifo ky’okudduka n’omuleka mu buzibu ng’olowooza alina ssennyiga ono.\nomusomesa era nga musawo w’abaana e Mulago agamba nti, obubonero omuli ssennyiga, ekifuba eky’amaanyi nga kikalu, okussa obubi, omusujja, okuddukana, tubiraba mu bantu abalina ssennyiga omukambwe era ng’obubonero bwe bumu bweyoleka ne mu bantu abalina endwadde endala nga zino:\n1 Akafuba: Moses Ssali amanyiddwa nga Bebe Cool ennaku zino ali mu kaweefube ow’okulwanyisa akafuba mu bantu. Agamba nti, ekisinze okuleeta obuzibu be bantu okuyingiza eddogo mu bulwadde bangi ne bafa nga tebayambiddwa basawo ng’ate akafuba kawona.\nEkisinga obubi, n’akafuba kakwata nga bwe kiri ku ssennyiga omukambwe ng’omuntu omu asobola okumalawo ekitundu ng’abasiiga kubanga akawuka katambulira mu mpewo.\nAnnyonnyola nti, ssennyiga omukambwe nga bw’akosa amawuggwe n’akafuba bwe kakola ng’okafunye, obuzibu ssinga akukwata ng’olina obulwadde nga akafuba, akukosa mangu tomanya oyinza n’okufa kuba abaserikale b’omubiri babeera banafuye nga tebasobola kulwanyisa kawuka kano.\nN’olwekyo nga bwe twekebeza ssennyiga omukambwe, twekebeze n’akafuba tuleme obutakasaasaanya ssinga tukalina kuba ate kyongera okuwa ssennyiga omukambwe omwagaanya okukwata oyo akafunye ekiwa obuzibu abajjanjaba ku bafunye coronavirus. Alina akafuba funa eddagala ate olimire ng’omusawo wo bw’akulagira n’ekirala lya bwereere mu malwaliro ga gavumenti wonna mu ggwanga.\nAkamu ku bubonero kw’oyinza okumanyira ng’olina akafuba kwe kutuuyana ekisusse mu kiro nga weebase n’okufuna olusujjasujja buli kawungeezi.\n2 Asima: Omuntu alina asima ssinga atuuka awantu n’ayingiza empewo erimu obucaafu oba “Nze Jane Nansubuga, omutuuze mu zooni ya Kabaawo- Mutundwe, natandika okukolola ate nga saagala kulya ne nkogga mu nnaku ntono ne baze n’anziruka. Nafunanga ebbugumu mu bigere n’ensanjabavu mu bulago.\nNakeberebwa ne nzuulibwa okuba n’akafuba, era buli muntu eyakimanyanga ng’anziruka nga bwe bakola ku bafunye ssennyiga omukambwe nga n’ebikozesebwa ebyange byawulwa mu by’abalala.\nWabula natandisibwa ku ddagala era nawona. Wabula nayambibwa nnyo ab’ekitongole kya Amber Heart Foundation era nasalawo okuyamba mu kulwanyisa akafuba nga mpita mu kusomesa abantu abalina akafuba n’abatalina mu bitundu byabwe gye bali,” Nansubuga bw’amaliriza.\nAbantu banzirukanga lwa kafuba akankolozanga obuwuka, oluusi n’olufufugge lw’ebimuli oba ebisolo, okuwunyiriza kaliffuuwa n’ebirala asobola okuziyira n’abeera ng’alina ssennyiga omukambwe. Wabula owa asima tatera kufuna musujja nga bwe kiri ku ba ssennyiga omukambwe.\n3 Lubyamira: Abantu abamu babadde bagamba nti, ssennyiga omukambwe ye lubyamira owaffe owabulijjo ekikyamu. Lubyamira akwata abantu abakulu n’abato era obubonero bwe bufaananira ddala n’obwa ssennyiga omukambwe noolwekyo weekebeze omanye ekituufu ofune obujjanjabi.\n4 Ssennyiga n’ekifuba: Ssennyiga owaabulijjo ayasimuza n’okukulukusa eminyira nga bwe kiri ku ssennyiga omukambwe, era alinnyisa n’ebbugumu ly’omubiri ssaako okugugonza, okufeekeera n’okumalako omuntu ekyagala okulya. Ate emirundi egisinga avaako n’ekifuba okukuluma. Enjawulo eriwo nti, ekifuba ekyabulijjo kivunda n’okolola ng’ofulumya ekikolondolwa ne kyawukana ku kya ssennyiga omukambwe ekibeera ekikalu.\n5 Omusujja gw’ensiri: Guno gugonza omubiri, okulinnyisa ebbugumu, okusesema n’okuddukana, n’obubonero obulala. Wabula ate kano kayinza okubeera akabonero ka ssennyiga omukambwe.\nDr. Sabrina annyonnyola nti, ekyawula ssennyiga omukambwe ku ndwadde endala kiri nti, omuntu alwadde coronavirus, ebiseera ebisinga abeera yaliko n’omuntu alina akawuka ako oba okubeera mu kifo we kali mu bungi nga yakwata ku kintu akawuka we kaali kasirikidde.\nObuzibu nti, abafunye ssennyiga omukambwe basigala basiiga wadde nga tebannalaga bubonero bwonna kuba kitwala wakati w’ennaku 14 ne 21 obubonero okweyoleka.\nKizuuliddwa ng’abantu 80 ku buli 100 abafuna obulwadde buno basobola okubulwanyisa ne bawona.\nNaye abantu 20 ku buli 100, baba bubi nga beetaaga okugenda mu ddwaaliro, abantu bataano ku buli 100 babeera baayi nga bwe batayambibwako mu kussa, bafa.


Mutuyambe tuteekewo etteeka elibonereza abasomesa abalya ensimbi za bayizi, Janet Museveni - Watchdog Uganda\nMutuyambe tuteekewo etteeka elibonereza abasomesa abalya ensimbi za bayizi, Janet Museveni\nMINISITA we byenjigiriza ne mizanyo Janet Kataha Museveni asabye Paliment okuvaayo okubaga etteeka elibonereza abakulu ba massomero abefunyiridde okulya ensimbi za bayizi eze bigezo, nagamba nti singa kino tekikolebwa abayizi bangi na bazadde bagenda kwongera okubonaboona.\nMuseveni agamba nti mu kiseera kino tewali tteeka lilambikiddwa butereevu lye bayinza okuyitamu okubonereza abakulu ba masomero ababa babulankanyizza ensimbi za bayizi ezokukola ebigezo, kyayogeddeko nga ekyobulabe kubanga abazirya bakikola nga bamanyidde ddala nti tewali musango gwa kubavunana.\nYabadde ku lwokuna ayanukula Omubaka Godfrey Waluswaka eyabadde asabye Minisitule ye byenjigiriza ebeeko kyekola okulaba nga abayizi 36 abatatuula bigezo basalirwa amagezi basobole okuweebwa ebigezo babikole, nga ono yatuuse nokusaba babaka banne basonde ensimbi basobole okuyamaba abaana nabazadde abali mu maziga kati olwobutatuula bigezo ebyakamalilizo ebye kyomusanvu.\nMinisita Janet Museveni yanyonyodde nti mu kiseera kino tewali bbo nga abakulira ebyenjigiriza mu ggwanga kye bayinza kukola kubanga etteeka teliriiwo mwe bayinza okuyita okuwa abayizi ababa batatudde na banaabwe bigezo, ate era nga mungeri yeemu tewali na teeka libonereza balidde nsimbi.\nTusaba Babaka banaffe banguwe mangu tubage etteeka elizingiramu bino byonna tulabe bwe tuyinza okuyamba abayizi saako nokubonereza ababulankanya ensimbi zaabwe,\nEkilala si kugamba nti tetufaayo naye Uganda etambulira ku mateeka nga tetuyinza ffe kwetumikiriiza ne tusalawo nga omukono ogweggwanga ogwamateeka tegusazeewo, obwo kati buvunanyizibwa bwaffe ffena. Museveni bwe yagambye.\nPreviousAredo to headline Team Uganda star cast at Safari7s\nNextSuspects from ‘certain illegal organisation’ arrested for stalking IGG Mulyagonja


Bukedde Online - Ssaabavvulu Balam ayogedde lwaki ategese ekivvulu kya Zanie Brown n'aleka abayimbi abalala bonna\n‘Asooka okumalawo y’alya eya munne...’\nYiiii.... Maama gano mazina ki?\nBebe Cool asoomoozezza bayimbi banne; Ategese Concert ey'okuyamba...\nSsaabavvulu Balam ayogedde lwaki ategese ekivvulu kya Zanie Brown n'aleka abayimbi abalala bonna\nOmuvubuka agambibwa okufera omugagga Bryan...\nZanie Brown ali mu kuwawula ddoboozi amatize...\nBalam ng'ayogera ku Concert ya Zanie Brown ate ku ddyo ye Zanie Brown\nNg'ebula ennaku bbiri zokka okutuuaka ku lunaku mulindwa olwa Concert ya Zanie Brown gye yatuumye yafuuka muyaaye live Concert olwaleero Zanie Brown asiibye awewula ddoboozi asobole okutuuka ku lunaku mulindwa nga buli kimu kiri talatibu.\nZanie Brown Olwaleero asiibye ku Theater Labonita ng'awewula eddoboozi n'abazinyi bonna baagenda okubeera nabo ku siteegi ng'abakubira obuyimba obw'enjwulo ku lwokutaano luno ku Theater Labonita ate ku lwomukaaga agende ku Freedom City olwo ku ssande agende ku Georgina Gardens e Lubya.\nYe Ssaabavvulu Balaam Baruhagare akoowodde abawagizi ba Zanie Brown okujja mu bungi okuwagira Zanie Brown kubanga alina ennyimba ennungi ate ng'akyali mwana muto n'ekitone alina.\nBalam ategeezezza nti ekyamuwalirizza okutegeka Concert ya Zanie Brown Mukyala Nandujja ne Harimah Namakula baamutegeezezza nti bbo bawedde kumpagala wabula kati ky'ekiseera Balam akwate ku baana bano abato nga Zanie Brown era akikoze.\nBebe Cool asoomoozezza bayimbi banne; Ategese Concert ey'okuyamba abalwadde b'emitima\nSheila bamugambye okuyimba ennyimba za Big Eye eyali muganzi we n'alya obuwuka!\nBasindise abakessi okwongera okuyigga musajja wa Gen. Kayihura eyabulira mu Algeria.Balooya ba Kitatta basobeddwa,...\n‘Asooka okumalawo y’alya eya munne...’...\nBASSENTEBE e Semuto-Nakaseke olwamaze okusabirwa ne badda mu kugabula abalonzi baabwe nabo abataalutumiddwa mwana...\nYiiii.... Maama gano mazina ki?...\nOMUZIKI ogwabadde gusindogoma gwanyumidde abavubuka b’e Lukaya.\nBebe Cool asoomoozezza bayimbi...\nSharitah avuddeyo gy’abadde yeekukumye...\nSHARITAH Mazzi Mawanvu avuddeyo gy’abadde asirikidde n’agendako mu jjiimu n’okuwuga ndowooza akkakkanye ku situleesi...


KATI YE SSAAWA! Eby'okutta Omuzungu Ambasadda wa Italy e Congo biranze, emmundu lwasamayinja n'ebikompola nnamuzisa bivuddeyo - Galaxy FM 100.2 KATI YE SSAAWA! Eby'okutta Omuzungu Ambasadda wa Italy e Congo biranze, emmundu lwasamayinja n'ebikompola nnamuzisa bivuddeyo - Galaxy FM 100.2\nKATI YE SSAAWA! Eby’okutta Omuzungu Ambasadda wa Italy e Congo biranze, emmundu lwasamayinja n’ebikompola nnamuzisa bivuddeyo\nTtiimu y’abasirikale abatendeke okuva mu offiisi y’omukulembeze w’eggwanga erya Congo, bayingidde mu nsonga z’okunoonyereza ku by’okutta Ambasadda wa Italy Luca Attanasio.\nOkusinzira ku mukulembeze w’eggwanga Felix Tshisekedi, Ambasadda Attanasio myaka 43 yattiddwa abatujju era Offiisi ye, egenda kutegeeza Gavumenti ya Italy mu butongole ssaako n’okwenyigira mu kunoonyereza.\nAbasirikale bageenda kusindikibwa mu bitundu bye Goma, Ambasadda gye baamutidde mu ‘Ambushi’ eyateekeddwawo abatujju abali mu kunoonyezebwa.\nWabula wadde Ambasadda yattiddwa, tewali kabinja k’abatujju kalaga nti kenyigidde mu kikolwa ekyo newankubadde ebitongole ebikuuma ddembe byongedde amaanyi mu kunoonyereza.\nBakomando mu kifo Attanasio we bamukubidde amasasi\nMu bulumbaganyi, Ambasadda yattiddwa n’omusirikale munnansi wa Italy abadde omukuumi we, dereeva munnansi wa Congo era Ministule y’ensonga z’ebweru w’eggwanga egamba nti abatujju kirabika baabadde balina ekigendererwa eky’okuwamba abantu.\nWabula Ambasadda we ssaza lye North Kivu, Carly Nzanzu agamba nti abatujju baabadde mukaaga (6) era Ambusi yateekeddwa okumpi n’ekkumiro ly’ebisolo erya Virunga National Park, Ambasadda gye baamukubidde amasasi era yafudde bakamutuusa mu ddwaaliro.\nAmbasadda Attanasio ye Ambasadda ow’okubiri okuttibwa oluvanyuma lwa Ambasadda wa Bufalansa Philippe Bernard okubwa amasasi mu kwekalakaasa okwali mu kibuga Kinshasa mu 1997.


Bukedde Online - Nkole ntya okwefunza?\nNaro eweze okutumbula ebyenfuna bya Bannayuganda\nZimba ennyumba ng'okozesa ebyuma okekkereze ssente\nNkole ntya okwefunza?\nMpulira saagala bya kwegatta\nSsenga nina ekizibu, obukyala bwange bugazi nnyo naye nkozesezza buli ddagala naye siraba njawulo. Abantu bahhamba nti nina okulaba omusawo bannongoose. Ntya okunnongoosa naye n’amaka gafa. Omwami wange agezaako naye olaba ng’oluusi bigaana. Nkole ntya ku nsonga eno?\nSsenga nina ekizibu, obukyala bwange bugazi nnyo naye nkozesezza buli ddagala naye siraba njawulo.\nAbantu bang'amba nti nina okulaba omusawo bannongoose. Ntya okunnongoosa naye n'amaka gafa. Omwami wange agezaako naye olaba ng'oluusi bigaana. Nkole ntya ku nsonga eno?\nWADDE abantu bangi bagamba nti basobola okufunza obukyala naye kino tekisoboka naddala bwe kuba ng'okugaziwa kwava mu kuyulika ng'ozaala ate ne batakutunga bulungi.\nOkufunza okusoboka kwekwo ng'ogaziyeemu katono naye si kuyulika. Kituufu balina kukutunga so si kukulongoosa nga bwe bakugamba.\nEra kibeera nga bwe bakusannyalaza ng'ozadde basobole okukutunga. Tebakusannyalaza wenna, wabula ekitundu ekyo kyokka kye bagenda okutunga. Kale totya nti bya kulongoosa, wabula basannyalaza awo wokka.\nN'ekirala, ndowooza omanyi lwaki wafuna embeera eno. Bw'ozaalira awaka kyangu okufuna ekizibu nga kino n'ekirala singa tonywa ddagala ng'oli lubuto kubanga mu kunywa eddagala abasawo bakubuulira oba tosobola kusindika mwana nga munene nga balina kukulongoosa. Kati bw'osindika omwana nga munene asobola okukuyuza.\nAte oluusi omwana abeera nga si munene naye mu kuzaala n'oyulika kati ne batakutunga omusawo n'akuleka bwatyo kubanga talina bisaanyizo bitunga.\nOluusi ayinza okukuyamba n'akugamba nti genda mu ddwaaliro eddene bakutunge ate oluusi asirika n'ogenda n'embeera eno omusajja y'akugamba oba gwe kennyini okwezuula ng'oli mugazi.\nGenda mu ddwaaliro eddene ate olabe omusawo nga mukugu ku nsonga eno alina kubeera nga akola ku nsonga z'abakyala ezokuzaala (gynaecologist).\nNkubira essimu nkulagirire omusawo oba genda mu ddwaaliro eddene. Essimu yange eri 0772458823.\nBy'olina okukola ofuule omwagalwa wo mukwano gwo\nKola bino onyweze muganzi wo mu 2017\nNaro eweze okutumbula ebyen...\nEKITONGOLE ekivunaanyizibwa ku kutumbula omutindo gw’ebyobulimi n’obulunzi mu ggwanga ekya National Agricultural...\nZimba ennyumba ng'okozesa e...\nOKWETOOLOOLA ensi yonna okugula ettaka n'okuzimba kufuuse kwa buseere. Ye bwe byegasseemu ekirwadde kya COVID...


Bukedde Online - Essanyu n'ebinyiizo ebibaawo ku Valentayini\nNg'enda kubeera musawo atasosola\nBy Patrick Kibirango Martin Ndijjo\nAdded 14th February 2020\nWaliwo n’abaatandise olusirika okulemesa munne okunyega ku Valentayini oba okwefuula abalwadde n’abandi okuteekawo eηηendo ezitali ntongole.\nKatumwa ne mukyala we nga beeraga amapenzi.\nBULI February lw'atuuka, abaagalana abamu baba ku bunkenke nga basala entotto ku ngeri gye bagenda okukuzaamu olunaku lwa Valentayini olubeerawo leero nga February 14.\nAbalina abaagalwa abawerako batandikirawo okukuba pulaani ku ngeri gye banaawetamu abamu ekikuubo, okwewala okufuna ebisago by'olunaku.\nWaliwo n'abaatandise olusirika okulemesa munne okunyega ku Valentayini oba okwefuula abalwadde n'abandi okuteekawo eηηendo ezitali ntongole.\nAte kw'abo abali mu mukwano ogw'ekimmemmette, buli omu ayiiya akalabo k'anaawa munne ne kamunogaana bulungi n'engeri gyanaamulagamu kyangu nga bwe kisuubirwa, era bangi bafuna okucankalana n'abalala okukyayibwa.\nOlunaku lwa Valentayini gye lukomye okuzza obuggya omukwano gw'abaagalana abamu gye lukomye n'okumenya bangi emitima ne batuuka n'okulwevuma olw'obunkenke obubeerawo.\nWaliwo abaagalana abasuubira okufuna ebintu ebingi okuva eri bannaabwe kyokka ne bitatuukirira olwo ne balowooza nti tebabaagala.\nOMUSAJJA YANTAMYA VALENTAYINI Leilah Zalwango omu ku bawala abacakaze b'omu Kampala, Valentayini y'omwaka oguwedde katono emukutule omutima olw'omwagalwa we gwe yali yeesunze okumalako naye olunaku obutalabikako. mpeereza mukwano gwange e Dubai angulize ebirabo omwali:\nEkikopo Leilah kye yali agulidde muninkini we.\nEkikopo eky'omulembe nga kuliko ekifaananyi kyange naye, eccupa y'amazzi ng'eriko ekifaananyi kye, obuwale bw'abasajja obw'omunda, swiiti n'ebirala. Kuno nagattako okugula essaati n'ebitengi eby'omulembe okuva mu badizayina ab'amannya.\nBino byonna nabikola nga njagala okubaako ekyenjawulo kye mukolera n'okumulaga nti ddala mufa bitole kyokka teyalabikako era nakitegeera luvannyuma nti alina muninkini we gwe yali naye.\nYali asula Kitintale nga nze nsula Lungujja era twali tuteesezza okujja ewange tumalireko eno olunaku.\nEbirabo byandibirira era olunaku olwo seebaka ttulo nga nfa obusungu. Naddamu okumulaba nga wayise ennaku biri.\nEmbeera eno teyakoma ku kya kuntamya lunaku luno wabula n'abasajja kati mbalaba bulabi.\nVALENTAYINI EFUDDE OMUKWANO EKYENFUNA Abasajja n'abakazi bangi beesunga olunaku luno si kulaga baagalwa baabwe laavu wabula okubacanga n'okubakolamu ssente. Ng'oggyeeko okwesanyusaamu nabo abasinga babala birabo na ssente era olunaku lugenda okuggwaako nga tebatoma.\nWaliwo n'ababatwala mu bifo eby'ebbeeyi gye basaasaanyiza omusimbi ku byokulya n'okunywa ssaako ababakuula.\nNafuna ebimuli bina, ebirabo ne ssente ku lunaku lumu Mariera Basa ng'amannya ge amatuufu ye Mariam Ndibassa ow'e Makindye, valentayini ya 2017 tagenda kugyerabira olwa ssente n'ebirabo okuva mu basajja bye yafuna.\nLwakya ng' olunaku olulala era ku ssaawa 3:00 ez'oku makya nali waka nga nnaaba ne bampita nti nnina omugenyi wabweru.\nOkufuluma nga ndaba omu ku bavubuka abaali bantokota andeetedde ekimuli n'ebirabo ebirala.\nKu ssaawa z'amalya g'ekyemisana.\nOmuvubuka omulala yaleeta ekimuli n'ebirabo ebirala wabula ng'ono baali bamutumye butumi.\nKu ssaawa 11:00 nga ndowooza ani ku bano gwe ng'enda naye awutu, akawungezi nagenda okulaba ku ssimu nga waliwo antereddeko ssente n'obubaka. Waali waakayita eddakiika nga ttaano ng'amaze okuzisindika naye n'atuuka mu mmotoka.\nOmutima gwasooka kunkuba nga muli nneebuuza eky'okukola, yafuluma mu mmotoka n'essanyu ng'akutte ekimuli n'ebirabo ebirala mu nsawo n'afukamira mu maaso gange n'abimpa.\nEkyaddirira kwali kukaaba nga mpulira akoze kye mbadde sisuubira.\nMu butuufu ono yampangulirawo omutima ebirowoozo ne mbijja ku bali abaasooka okusindika ebirabo ne mbizza kw'ono era gwe nagenda naye awutu ku Serena Hotel.\nEngeri ebimuli gye bikyusaamu emikono Ebimuli kye kimu ku birabo ebisinga okugabibwa ku lunaku luno era abamu bw'otamuwa kimuli ayinza okukunyiigira.\nKati yafuuka nkola eri abo abacanga abakazi oba abasajja okubiwaanyisa.\nOyinza okwekanga ng'ekimuli kye waguze n'okigaba ku makya we buwungeerera ng'ate kikomyewo gy'oli.\nAbalina abaagalwa abasukka mw'omu tebakyagula bimuli kugabira buli omu, oli alinda kye bamuwadde naye kyagabira omulala osanga ekimuli kimu nga bakigabye mu bantu abasukka mu bana.\nEnkola eno esinga kubeera mu bavubuka ba yunivasite n'abo abakwanakwana oba abawala abacanga abasajja.\nNga watuuseeko mu bifo ebimu nga ofiisi, enkeera nga valentayini ewedde oyinza okwewuunya ng'olaba ebimuli ebisuuliddwa ku kasasiro.\nAbamu baba batya okugenda n'ebimuli bino awaka obutakyankalanya baami baabwe ne bakyala baabwe.\nLeilah ng'akyali mu laavu n'omusajja eyamuyiwa.\nObubaka bw'oku ssimu bubeera bwe bumu Okufaanaganako n'ebimuli n'obubaka bw'oku ssimu teweewuunya ng'omwagalwa wo kaakuweereza olwaleero wabufunye dda.\nOlw'obutaba na budde, obutayiiya n'abamu obutafaayo kuba laavu gye balimu ya kiyaaye, abantu balinda bubaka bwa laavu bwe babaweerezza nabo bwe baweereza abalala era tekikwewuunyisa okulaba ng'obubaka bwe waweereza ku makya nga bazzeemu okubukuweereza.\nOmusiraamu owa hakki esukka mw'emu akikola atya? Wadde ng'abasajja Abasiraamu bamanyiddwa okugabira bakyala baabwe ebisanja, ku lunaku lw'abaagalana abamu bakyusaamu.\nBwe kuba kugenda awutu batambula ne hakki zaabwe zonna okulaba nga babawa laavu ey'ekyenkanyi. Kino kikolera abo ng'abakazi bakwatagana.\nKyokka waliwo n'abo abasalawo okutambula n'oyo nnannyini kisanja oba gw'ayagala ennyo abasigadde n'abalaba olulala.\nYe Hajji Muhammad Kamoga alina hakki ssatu: Bwe yabuuziddwa bw'ateeseteese okukuza olunaku luno yagambye nti: Nze buli lunaku ewange ebeera valentayini era buli lwe mbeera ne hakki zange tubeera mu mukwano kati abo abatafuna kaseera kalungi n'abaagalwa baabwe ndowooza be beesunga okukuza olunaku lwa leero.\nEkirungi lunaku lwa Juma, ng'enda kukeera ku muzikiti era nsuubira hakki zange zonna okunneegattako.\nBuli omu agenda kujja nga yeevuga era Juma bweggwa nga buli omu addeyo ewuwe. Ebirabo ebiwoomesa omukwano ku Valentayini Olunaku lw'abaagalana lukuzibwa kumpi mu nsi yonna era amawanga agamu nga Bungereza baalufuula lwa kuwummula.\nWano mu Uganda lwatandika okukuzibwa mu 1990 era Omubaka Peter Ssematimba eyali omukozi ku leediyo emu mu biseera ebyo ye yasinga okulumanyisa abantu. Ekisinga okunyumisa olunaku luno bye birabo abaagalana bye beetonera.\nKino kitegeeza nti olina okuba omuyiiya ennyo okutonera munno akalabo akanaamusanyusa, ate nga kalaga omukwano.\nOkunyumirwa valentayini olina okuba n'omwagalwa omu David Katumwa owa Katumwa Sports Center y'omu ku beesunze olunaku luno era agamba azze akuza valentayini okuviira ddala mu myaka gya 1990.\nKamoga n'omu ku bakyala be.\nAgamba okuva lwe yava ku laavu ya lejjalejja n'awasa mukyala we, Joan Muwanguzi olunaku luno lumutambulira bulungi era ne pulogulaamu ya leero baamaze dda okugikola.\nAteeseteese okumugulirayo ebirabo ate akawungezi bacakalemu.\nBw'omubuuza kyasinga okujjukira ku lunaku luno asumululirawo emboozi y'omuwala eyamukyawa ku valentayini ya 1997 olw'obwavu ng'akyakola mu katale ka Owino. ‘‘Nakwana omuwala eyali atuguza caayi era olunaku olusooka lwe twali tutegese okusanyukira awamu lwali lw'abaagalana.\nYali mubalagavu nga ne ffiga yeeyo.Okumanya nnali mwesunze naye ng'asuubizza okundaga omukwano namugamba asabe mukulu we gwe yali abeera naye amukkirize wiikendi tugimale ffembi anti valentayini yaliwo ku Lwakutaano.\nYantegeeza nga bwe baali bamukkirizza era twannyuka ffembi ne tugenda e Makerere Kivvulu gye nnali mpangisa akazigo.\nNagenda nneesunga kusula ‘mu ggulu' kyokka kyanzigwaako bwe twatuuka ne nzigulawo omuwala bwe yalaba nga nsula wansi temuli wadde entebe ne yekyanga.\nYahhamba kimu nti "mbadde nneerabidde baaba yang'aanye okusula ebweru era yakoma ku mulyango naddayo''.\nOluvannyuma yahhamba nti yali amanyi ndi bulungi era nninamu ku ssente olw'embeera n'ekifaananyi kye nnali ndaga ku mulimu kyokka kye yalaba awaka kyamukuba wala kubanga ye tayagala basajja baavu.\nKw'olabira akufera ku valentayini Okukakasiza ddala nti valentayini ekusaze bwe budde okuziba ng'omuntu gw'obadde weesunga oba ekirabo ky'obadde weesunga tonnakirabako yadde okumuwuliza.\nMoses Kirabira agamba abafere ba laavu we batuuse kati tebakyalinda lunaku luno kutuuka atandika okwekwasa oba okuteekawo embeera ng'ebula ennaku okulutuukako oleme kumutawaanya ku lunaku olwo.\nMariam Ndibassa alojja.\nBano bakola ebintu bingi omu n'okubika ab'enganda zaabwe, ekuteekawo eng'endo z'ewala, okulwaza n'okwerwaza, pulogulaamu z'oku mulimu nakulaga nti bazimusuddeko, abamu baggyako amasimu n'ebirala bingi.\nBannaddiini bakubaganye empawa ku kifaanyi kya Yesu\nEkiteeteeyi kya Sheebah kikyamudde abadigize ku Lagrand e Bwaise\nLutalo anyize omukazi abasajja ne bamutabukira


Bukedde Online - Eddagala lya Siriimu lyandiba nga lifunyise: Omuntu owookubiri abadde amulina awonye\nMzee Zedde yeewuunya abasawo abatendekebwa...\nPaasita asindikiddwa Luzira lwa kufera bantu...\nAdded 14th March 2020\nOMUSAJJA ow’emyaka 40 e Bungereza abadde omulwadde wa siriimu asambira mabega nga jjanzi oluvannyuma lw’abasawo okumujjanjaba mu ngeri ey’ekikugu ennyo n’awona obulwadde buno! Ono ye muntu owookubiri eyaakajjanjabwa n’awona akawuka ka siriimu!\nAmakerenda g'eddagala lya Siriimu\nKyokka abakugu balabudde nti kino tekisaanye kweyibaaza bantu kudda mu bwenzi kuba eyawonye teyawonedde ku makerenda gaweweeza kawuka ka siriimu agaliwo kati.\nBaakozesezza enkola ey’ekikugu ey’okufuna obutoffaali bw’omubiri obwamuweereddwa abazirakisa abalina ‘omusaayi ogulina amaanyi agalwanyisa endwadde era si nnyangu kukolebwa ku buli muntu ate ng’eyinza n’okumuviirako okufa nga bamujjanjaba.\nAdam Castillejo, 40, ye yakoze emitwe gy’amawulire ku mikutu egy’ensi okuli ogwa BBC, CNN n’empapula z’amawulire e Bungereza ne Amerika abasawo bwe baakakasizza nti yawonye akawuka.\nYakeberwa ng’alina akawuka ka siriimu mu 2003 era n’atandika okuweebwa eddagala eriweweeza obulwadde okutuusa mu 2012.\nMu mwaka oguwedde embeera yasajjuka bwe yafuna obulwadde bwa kookolo abakugu basalawo okumuggyamu obusomyo bw’omu magumba obwa kookolo nabwo obwali bumusumbuwa ne bamussaamu obulala obwamuweebwa abazirakisa.\nAbazirakisa bano baalina obutoffaali bw’omubiri obutakwatibwa siriimu era olwabumussaamu naye n’awona.\nOmulwadde ono eyakaziddwaako ‘’London patient’’ eyava mu ggwanga lya Venezuela, abasawo balangiridde nti takyalina siriimu bwe bamukebedde ne batamuzuulamu kawuka emyezi 30 bukya akoma kumira ddagala.\nAbanoonyereza ku yunivasite ya Cambridge mu Bungereza babadde bamukebera okumala emyezi 18 ne batamuzuulamu kawuka ka siriimu ng’okunoonyereza n’okujjanjaba kuno kwakuliddwa Prof. Rayindra Gupta.


Ebyenfuna ebitoonoona butonde bwansi - Wikipedia\nEbyenfuna ebitoonoona butonde bwansi\nEbyenfuna ebitoonoona butonde bwa nsi buluubirira kukendeeza ku bulabe obwandituusiddwa ku bwebungulule bwaffe. Enkola eno eruubirira okukola emirimu egiwanirira obutonde era egitabwonoona.\nOkutwaliza awamu, ensonga eno ey’ebyenfuna ebitoonoona butonde, ezingiramu kaweefube w’ebikolebwa byonna okulaba nti obutonde tebutaataaganyizibwa. Waliwo n’abakugu mu byenfuna abeemaliza mu kwekaliriza engeri ez’enjawulo emirimu gy’abantu nga mwotwalidde n’amakolero bwe biyinza okukolebwa mu ngeri ewanirira obutonde. Ekigendererwa ekikulu kwe kulaba nti obutonde ng’emiti, emigga, ebibira, entobazi, ettaka, enjuba n’ebirala tebyonoonebwa oba nga tebikozesebwa mu ngeri ya kudiibuuda.\nMu mwaka gwa 2012, ekitongole kya ICC kyafulumya ekiwandiiko ekirambika engeri y’okukozesa obutonde mu ngeri etabwonoona. Ekiwandiiko ekyo kirimu amagezi n’okuwabula kw’abakugu okwakuŋŋaanyizibwa mu myaka ebiri. Ekiwandiiko ekyo kitangaaza ku ebyo ebirina okufiibwak mu mirimu okulaba nti okusoomoozebwa okuliwo mu nsi ku butonde kukolebwako.\nOkutwaliza awamu, kigasa nnyo okulaba nti ebikolebwa byonna mu nsi bifaayo ku butonde okulaba nti tetubwonoona. Tulina okukola emirimu egiwanirira obutonde mu ngeri y’emu nga n’obutonde bwe butuwaniridde.\nBino bigyidwa ku "https://lg.wikipedia.org/w/index.php?title=Ebyenfuna_ebitoonoona_butonde_bwansi&oldid=20852"\nLuno olupapula lwasemba okukyusibwamu ku 11:45, 15 Gwakkuminebiri 2016.


Obulungi bwa Shab-e-Bara-at\nOmwezi gwa Nabbi صَلَّی اللہُ تَعَالٰی عَلَیْہِ وَاٰلِہٖ وَسَلَّمَ\nNabbi wa Rahmah, Omuwolereza wa Ummah, Nannyini Jannah صَلَّى اللهُ تَعَالٰى عَلَيْهِ وَاٰلِهٖ وَسَلَّم yagamba: ‘Sha’ban mwezi gwange ate Ramadan mwezi gwa Allah عَزَّوَجَلَّ.’ (Al-Jami’-us-Saghir, pp. 301, Hadis 4889 – Dar-ul-Kutub ‘Ilmiyyah, Beirut)\nOlukalala lw’abafu lukolebwa\nSayyidatuna ‘Aishah Siddiqah رَضِیَ اللهُ تَعَالٰی عَنْهَا yagamba, ‘Nabbi Omwagalwa era Ow’emikisa صَلَّى اللهُ تَعَالٰى عَلَيْهِ وَاٰلِهٖ وَسَلَّم yali asiiba mu Sha’ban.’ Ye رَضِیَ اللهُ تَعَالٰی عَنْهَا lumu yabuuza, ‘Ya Rasulallah صَلَّى اللهُ تَعَالٰى عَلَيْهِ وَاٰلِهٖ وَسَلَّم! Lwaki oyagala nnyo okusiiba mu Sha’ban?’ Nabbi صَلَّى اللهُ تَعَالٰى عَلَيْهِ وَاٰلِهٖ وَسَلَّم yaddamu, ‘Allah عَزَّوَجَلَّ awandiika erinnya lya buli muntu anaafa omwaaka guno ate njagala kubeera nga nsiibye mu kaseera k’okufa kwange.’ (Musnad Abi Ya’la, pp. 277, vol. 4, Hadis 4890 – Dar-ul-Kutub ‘Ilmiyyah, Beirut)\nAbagalwa ab’oluganda abasiraamu! Nga ekiro kya 15th ekya Sha’ban-ul-Mu’azzam kinene nnyo! Ani amanyi kki ekimugerereddwa. Oluusi, omutnu tafaayo naye tamanyi kiki ekiterekeddwa gyali. Kiwandikiddwa mu Ghunya-tuṭ-Ṭālibīn, ‘Enssanda z’abantu bangi ziyizeddwa naye abanyu abagenda okwanbala essanada ezo betala mu butale. Waliyo abantu bangi entaana zabwe ezimaze okusimibwa era zibalinze naye abo abagenda okuzikibwa mu babulide mu masanyu. Abantu abamu baseka naye ekiseera ky’okuzikirira kwabwe kiri kumpi nnyo. Okuzimba kw’amayumba mangi kugenda kuggwa naye akaseera k’okufa ok’abanannyinizo nako kasembede.’ (Ghunya-tut-Talibin, pp. 348, vol. 1)\nAbagalwa ba’oluganda abasiraamu! Shab-e-Bara-at kiro kinene nnyo ate tekirina kumalibwa mu bya mbyone. Okufukumuka kw’emikisa egy’enjawulo ku kka mu kiro kino ekitukuvu. Mu kiro kino, Allah عَزَّوَجَلَّ ajja abantu mu muliro mu muwendo ogusinga enviiri ku mbuzi z’ekika kya Banī Kalb. Kiwandikiddwa mu bitabo nti ekika kya Banī Kalb kyekyali kisinza embuzi enyingi mu bika byonna mu Bawarabbu.\nNaye! Waliyo abantu abamu ab’omukisa omubi abalangiddwa nti tebaja kufuna kusonyiyizibwa mu Shab-e-Bara-at i.e. ekiro ky’okununulwa. Shaykh Imam Bayhaqi Shafi’i عَـلَيْهِ رَحْـمَةُ الـلّٰـهِ الۡـقَـوِی yagamba mu ‘Faḍāil-ul-Awqāt’: Nabbi wa Raḥmaĥ, Omuwolereza wa Ummaĥ صَلَّى اللهُ تَعَالٰى عَلَيْهِ وَاٰلِهٖ وَسَلَّم yalabula; ‘Abantu mukaaga tebaja kusonyiyizibwa yadde ne mukiro ekyo:\n(1) Omutamiivu (2) Oyo ajeemera bakadde be. (3) Oyo alina omuze gw’obweenzi. (4) Oyo eyeyawula ku b’engada. (5) Oyo akuba ebifananyi. (6) Oyo aliimba. (Faḍāil-ul-Awqāt, pp. 130, vol. 1, Hadis 27 – Maktaba-tul-Manarah, Makka-tul-Mukarramah)\nMu ngeri y’emu, oyo ay’ogera ebijja, omulogo, oyo elebeesa Shalwar ye oba Tahband wansi w’obukongovule olw’okwelaga, n’oyo alina obukyaayi oba ennugu eri omusiraamu omulala balabuddwa okubeera nti tevafuna kusonyiyizibwa. Omuntu yenna bwaba nga yali yetaba mu kimu ku bibi ebyo waggulu alina okwenenya okuva ku ntobo y’omutima gwe okuva ku kibi ekyo kyennyini ate n’okuva kubibi ebirala byonna awamu Shab-e-Bara-at tennaba kutuuka; okusinga alina okwenenyeza ddala mu kaseera kano kennyini awatali kuliinda kwonna. Omuntu yenna bwaba nga yali alyazamaanyizza abalala, olwo nno, okugata ku kwenenya, alina okusaba ekisonyiwo okuva kw’abo abantu oba abasasule.\nOkusiiba ku 15th of Sha’ban\nSayyidunā ‘Ali کَـرَّمَ الـلّٰـهُ تَـعَـالٰی وَجۡـھَـهُ الۡـکَـرِیۡم yagamba nti Nabbi Omutukuvu صَلَّى اللهُ تَعَالٰى عَلَيْهِ وَاٰلِهٖ وَسَلَّم yagamba, ‘Ekiro kya 15th Sha’ban bwekijja, kola Qiyam (ey’okusiinza) mu kiro ekyo ate siiba emisana. Tewali kubuusabuusa Allah عَزَّوَجَلَّ assa Okweyolesa Kw’obwakatonda ku ggulu waggulu w’ensi okuva mu kaseera ng’enjuba egudde era nalangirira, ‘Waliyo omuntu yenna asaba okusonyiyizibwa mbeere nga mmusonyiwa? Waliyo omutnu yenna anoonya okugabirwa mbeere nga mmuwa\nOmwezi gwa Nabbi صَلَّی اللہُ تَعَالٰی عَلَیْہِ وَاٰلِہ وَسَلَّمَ\nAkakisa akasasuza ennyo\nObukuumi okuva ku ddogo okumala omwaaka mulamba\nNawafil mukaaga oluvannyuma lwa Salat-ul-Maghrib


Obutafananako kibuuzo “Ddala Katonda Gyali? Abantu batono ababuuza oba Yesu Kristu yaliyo. Kikkirizibwa kumpi buliwamu nnti Yesu yali muntu eyatambula ensi mu Yisirayeri emyaka 2000 egyayiita. Okuwakannya ebirowoozo kutandika ssinga ensonga y'enfaanana ya Yesu entuffu eletebwa muddiro. Kumpi buli ddini esomesa nti Yesu yali Nabbi era omusomesa, oba omusajja omulungi, oba omusajja amanyi Katonda.\nOmuwandiisi C.S Lewis, mu Kitabo kye, Mere Christianity (soma Bulokole bulokole) awandiika bino wamanga "Ngezaako wano okulemesa omuntu yenna okwogera oky'obusiiru abantu kye bogera eri Yye [Yesu Kristu]. "'Netegesse okukkiriza Yesu ngo'musomesa ow'empissa omulungi, naye tokkiriza byeyeyogerako nti Katonda. Ekyo ky'ekintu ekimu kyetuttalina kwogera'. Omuntu obuntu akeera n'ayogera ebintu Yesu bye yayogera, taba Musomesa wa mpisa mulungi. Abeera mulalu ngaali ku daala lyelimu n'oyo agamba abantu nti yye Jji ffumbe, oba oyo omuntu aba Sitaani owomu geyeena. Olina okusalawo ku bibiri; omuntu ono (Yesu) mwana wa Katonda, oba Mulalu, oba ekisiinga ku bulalu. Bwaba mulalu, oyinza okumusirisa olw'obusiru, oyinza okumuwandulira amalusu nomutta nga Dayimooni; oba oyinza okugwa ku bigere bye nomuyita Mukama era Katonda. Naye tuleme kumussa wansi mu bigambo ebitalimu eby'okubeera omusomesa omulungi. Teyatulekera mukisa ogwo. Era teyakyaagala".\nKakati Yesu Yeyita ani? Bayibuli emuyita ani? Okusooka katutunulire ebigambo bya Yesu mu Yokaana 10:30, " Nze ne Kitaange tuli omu" Bwotunulira ebigambo ebyo, okusooka tebirabika nga Yesu eyali yeyita Katonda. Naye Tunuulira abayudaaya engeri gyebabitwalamu."Abayudaaya ne bamuddamu nti Olw'omulimu omulungi tetukukuba mayinja, naye olw'okuvvoola; era kubanga ggwe oli muntu ne weefuula Katonda.(Yokaana 10:33). Abayudaaya bawuulira nnga Yesu eyeyita Katonda. Munyiriri eziddako, Yesu talina nsobi gyatereeza. Tabagamba nnti " Sinnabagambako nti ndi Katonda." Kitegeeza nti Yesu yali ategeeza nti Katonda, bweyagamba nti, "Nze ne Kitaange tuli Omu"(Yokaana 10:30). Yokaana 8:58 kyakulabirako kyakubiri. "Yesu n'abagamba nti Ddala ddala mbagamba nti Ibulayimu nga tannaba kuzaalibwa, Nze nga wendi." Era abayudaaya baddamu na kwaata Mayinja kwagala kumukuba.(Yokaana 8:59) Yesu okwogera engeri yye nti "Nze" oba "Nali" ekozesebwa butereevu okutegeeza erinya lya Katonda.(Okuva 3:14). Lwaki abayudaaya ate baayagala okukuba Yesu amayinja okujjako nti bakkiriza nti avoola okweyita oba okwefuula Katonda?\nYokaana 1:1 agaamba, "Ekigambo n'aba Katonda." Yokaana 1:14 egamba " Kigambo n'afuuka omubiri," Kino kiraga butereevu nti Yesu Katonda ayambadde omubiri. Tomasi, omuyigirizwa ayogera eri Yesu nti, "Mukama era Katonda"(Yokaana 20:28). Yesu talina nsobi gy'amutereeza. Omutume Pawulo amwogerako nga "Katonda omukulu era Omulokozi waffe Yesu Kristo;" Omutume Petero naye ayogera ky'ekimu..."Katonda waffe era Omulokozi waffe Yesu Kristo;"(2 Petero 1:1). Katonda Kitaffe naye ajjulira ku Yesu." naye ku Mwana ayogera nti Entebe yo, ai Katonda, ya lubeerera emirembe n'emirembe; N'omuggo ogw'obugolokofu gwe muggo ogw'obwakabaka bwo." (Abaebbulaniya 1:8). Endagaano enkadde elagula ku Yesu nelangirira obwa Katonda bwe. "Kubanga omwana atuzaaliddwa ffe, omwana ow'obulenzi aweereddwa ffe; n'okufuga kunaabanga ku kibegabega kye: n'erinnya lye liriyitibwa nti Wa kitalo, Ateesa ebigambo, Katonda ow'amaanyi, Kitaffe ataggwaawo, Omukulu ow'emirembe."(Isaaya 9:6).\nN'olw'ekyo, nga omuwandiisi C.S Lewis, bwawoza. okukkiriza Yesu okuba omusomesa omulungi kyokka tekiriiyo!. Yesu mubulambulukuffu nga teyeegaana yeyita Katonda. Bwaba ssi Katonda, olwo aba mulimba, era taba Nabbi, omusomesa omulungi, oba omusajja amanyi Katonda. Mu kugezaako okunyonyola ebigambo bya Yesu mu ngeri yokubijjawo, abasomi be bitabo obomulembe gguno bagamba nti "Yesu omutuufu ow'ebyafaayo" teyayogera ebigambo ebisinga ebyamuwandiikibwaako mu Bayibuli.. Ffe baani abaani abawoza nne Katonda ku bikki Yesu byeyakola oba byatayoogera? Omusomi w'ebitabo emyaka enkumi bbiri ejiyiseewo, asobola atya okumanya okusinga abaali naye, abalya naye, abaweereza naye, era abasomesebwa Yesu mwennyini?(Yokaana 14:26).\nLwaki ekibuuzo ku nkula, oba enfanana oba engeri Ya Yesu kikulu nnyo? Lwaki kyamugaso Yesu okuba oba obutabeera Katonda? Ensonga enkulu ekyasinze lwaki Yesu alina okuba Katonda eri nti, Ssinga ssi Katonda, okuffa Kwe tekwandisobodde kusasulira mutango gw'ebibi byensi yyona.(1 Yokaana 2:2). Katonda Yekka yasobola okusasula omutango ogutakkoma ng'ogwo.(Abaruumi 5:8; 2 Abakolinso 5:21) Yesu yalina okuba Katonda okusobola okusasula ebanja lyaffe. Yesu yalina okuba omuntu okusobola okufa. Obulokozi buliwo okuyita mu Yesu Kristu yekka. ObwaKatonda bwa Yesu ly'ekkubo lyokka ely'obulokozi. ObwaKatonda bwa Yesu y'ensonga lwaki yagamba nti "Nze kkubo, n'amazima, n'obulamu tewali ajja eri Kitange, wabula ng'ayita mu nze."(John 14:6).


Bukedde Online - Muwala wa kkansala owa S5 bamutuze\nMayinja yeeganye eby'okuwagira NRM ng'ayimbira...\nAdded 24th February 2020\nEKIKANGABWA kigudde ku kyalo Kisowera mu ggombolola y’e Nama mu disitulikiti y’e Mukono mu kiro ekikeesezza olwa Ssande. Abazigu abatannamanyika bwe bawambye muwala w’omu ku bakkansala ku disitulikiti ne bamubuzaawo oluvannyuma ne bamusobyako ne bamala ne bamutta.\nEkifo we baasudde omulambo gwa Nakabira kiri kumpi n’ewaabwe.\nDiana Nakabira 18, muwala wa kkansala Sylvia Kyowa Kyobe omutuuze w’e Kisowera ye yawambiddwa abantu abatannategeerekeka okuva awaka ku Lwomukaaga olweggulo ne bamutwala mu kifo ekitaategeerekese nga kiteeberezebwa nti, eno gye baamusoberezzaako oluvannyuma ne bamala ne bamutta.\nKkansala Kyobe yagambye nti, Nakabira muwala wa Saulo Bbumba, abadde ateekateeka kuddayo kusoma S.5 kuba yakola S.4 omwaka oguwedde ku ssomero lya Kisowera S.S era ebigezo byakomawo ng’ayise.\nKyowa agamba nti yayawukanye ne Nakabira ssaawa ng’emu n’amuwa ssente agende ku dduuka agule ebintu omuli amata n’omugaati era n’amulagira okugenda afumbe caayi awaka.\nEby’embi, Kyobe agamba nti bwe yakomyewo awaka ku ssaawa nga 3:00 n’asanga ng’awaka tewali muntu era yakanze kuyita na kukuba hhombe nga teri kanyego.\n“Navudde mu mmotoka ne hhenda emmanju bwe natuuseeyo ng’oluggi baluzizzaawo buzza. Natidde era ne nnyingira mpola mu nnyumba kyokka bwe nakebedde buli wamu nga teri muntu. Nakubidde abooluganda ne mbeebuuzaako oba gye yabadde adduse okumpi awo naye nga teri yabadde yaamuylabyeko,” bwe yannyonnyodde.\nYategeezezza Bukedde nti nga yeegattiddwaako abooluganda n’emiriraano ne basambye ensiko ekiro ne banoonya buli wamu era okwebaka nga ziweze essaawa nga 8:00 ogw’ekiro naye nga tebafunye kabonero kumuzuula.\nKenneth Katumba mwannyina wa kkansala Kyobe yagambye nti bwe bukedde ku makya ne batandikira we baakomye wabula nga batambuddeko ebigere bibale ng’okumpi n’ekifo we basuula ebisasiro we baamusudde.\nKigambibwa nti omulambo gwa Nakabira gwasangiddwa nga teguli mu kawale ka munda ekiteeberezebwa nti abaamuwambye baasoose kumusobyako.\nWabula waliwo abamu ku bantu abaategeezezza nti, Nakabira aliko omusajja gwe yalabiddwaako naye e Kisowera ku Lwomukaaga akawungeezi wadde ng’ate teri yabawadde budde kubatunuulira kumanya kiki kye baabaddeko.\nKu biteeberezebwa nti abazigu bayinza okuba nga baaluubiridde ye ng’omuntu, kkansala Kyobe yagambye nti wadde buli kimu kiyinza okuba ekituufu, tamanyi ddala bigendedererwa by’abatemu bano.\nYagambye nti essuubi alirina mu poliisi okukola okunoonyereza ezuule ekituufu ku muntu ki avunaanyizibwa ku ttemu lino.\nSsentebe w’ekyalo Kisowera, Abbey Bagenda Bitwalo yalaze okunyolwa olw’okulaba ng’ekikangabwa nga kino kigwa mu kifo ng’e Kisowera ekiri okumpi n’enkambi y’amagye nga bano tebayambye kuwa batuuze babalinaanye bukuumi.\nTulina ab’ebyokwerinda okuli n’aba LDU be twawandiika abangi nga tulowooza nti embeera ng’eno tegenda kuddamu kulabikako naye ng’ate azzeemu okuwulirwa.\nMuve mu by’okulowooleza mu Gavt.- Bp. Ssebaggala\nAlese bba mu buliri n’agenda okubba Ssengendo yeefudde


Bukedde Online - Ebintu 5 by'okola n'ofuna mu lusuku\nAb'ekkanisa ya Shincheonji baweddeyo omusaayi okutaasa Bannnaabwe...\nAb'e Buyende bakaaba lwa nnyanja Kyoga eyabooga n'ebasengula...\n'Nazuula ekyama mu nnaanansi'\nENKYUKAKYUKA mu mbeera y’obudde evuddeko abalimi okutandika okusala amagezi ag’enjawulo naddala abo abatalina mazzi na busobozi bufukirira nabo okusobola okusigala mu bizinensi.\nNabaweesi ng'ateeka enkondo mu lusku lwe\nMuky. Robinah Nabaweesi, amanyiddwa nga Muky. Mutebi, naye ekiwendo tekimulese mabega, amaanyi agatadde mu kubikka lusuku asobole okusigala ng’alukamulamu ssente n’okulukuuma nga lulungi mu budde bw’omusana.\nNabaweesi mutuuze ku kyalo Kikoma B mu muluka gw’e Ssugu mu disitulikiti y’e Buikwe agamba nti olusuku lwe lutudde ku yiika ssatu, asinzaamu Kisansa, Nakitembe, Mbwazirume, Nfuuka n’ebika ebirala.\nEBIRUNGI EBIRI MU KUBIKKA\nNabaweesi agamba, kasita obikka olusuku lutereka amazzi ne galuyamba mu biseera by’omusana. Kuba omusana guba tegukuba butereevu ku ttaka, gukoma ku bisubi.\nNabaweesi yannyonnyodde nti, okubikka olusuku kuyamba okukuuma ettaka nga ggimu. Ebisubi ebyeyambisibwa mu kubikka bwe bivundira mu nnimiro nabyo bikola obugimu ekiyamba ebitooke okussa enkota ennene.\nOlusuku olubikke terutawaanya kulimamu buli kiseera anti omuddo tegumala gamera kuba guba tegulina we guyita olw’ebisubi.\nEnsalosalo ziyamba okukwata amazzi mu lusuku, enkuba bw’etonnya amazzi galegama mu nsalosalo zino bw’ekya amazzi gasigala mu ttaka ne kiyamba ebitooke okusigala nga byeyagala n’okutereka amazzi ate zikwata n’ettaka obutakulugukka.\nOkuleka ensukusa ennyingi ku kitooke si kirungi kuba zirwanira amazzi n’ekigimusa ate n’ekifo we zikulira waba wafunda ne zitasobola kwegazaanya kugejja migogo ekivaamu ebitooke bikuwa enkota ntono. Kino kitegeeza buli kitooke lekako ebitooke bisatu.\nOkusalira tekuyamba kunyiriza lusuku kyokka, wabula kuyamba ekitooke okunywa obulungi amazzi ne gasobola okuyingira mu migogo, wabula kirungi okuggyako ebyayi n’essanja byokka okuziyiza okutambuza obulwadde obukaza ebitooke.\nEBIRUNGI MU KULIMA OLUSUKU\nNabaweesi yannyonnyodde nti ekirungi ekisinga ku lusuku kiri nti teruliiko sizoni nga birime birala.\nBw’otandika okutema amatooke ogatema kumpi buli wiiki okutuusa olusuku bwe lukaddiwa ekitali ku birime birala ebirinda sizoni.\nEkirala olusuku lugoba enjala awaka. Olima amatooke n’ekigendererwa ky’okugatunda wabula mu ngeri y’emu era omuntu alina olusuku tayinza kulumbibwa njala anti amatooke gabaawo ate mu bungi.\nNabaweesi yategeezezza nti amatooke tegagwa katale kuba abantu abasinga bagettanira okugalya mu kyalo ne mu kibuga.\n“Nze abaguzi bannoonya, oluusi abamu mbagoba na bugobi,” bwe yagambye.\nEnkyukakyuka y’embeera y’obudde etutaataaganya newankubadde tugirwanyisa nga tubikka ate n’okutema ensalosalo mu lusuku.\nEbiwuka ebikaza ebitooke nabyo weebiri naye nga tubirwanyisa era nga tumaliriza tubigobye olwo ne tufuna enkota ezeegasa nga tweyambisa obukugu bwe tuggya mu misomo egy’enjawulo.\nEndabirira y'olusuku mu biseera by'enkuba eruzza obuggya\n'Olusuku lwa FIA lumponyezza okugula emmere'\nAb'e Buyende bakaaba lwa nn...\nAbatuuze abawerera ddala okuva ku myalo egy’enjawulo egyetoolodde ennyanja Kyoga mu disitulikiti y’e Buyende beekubidde...\nOmusuubuzi mu Kikuubo yeeky...\nOMUSUUBUZI mu Kikuubo anyiize n'aleega ekiso afumite owa KCCA abadde alemedde ku mmaali ye kyokka ababaddewo ne...


Bukedde Online - Abatuuze bakubye ssentebe wa NRM e Bugiri\nAbatuuze bakubye ssentebe wa NRM e Bugiri\nOmuwala bamusobezzaako e Jinja ne bamutta...\nAbatuuze bano baakedde kukuba ngoma eyasombodde abantu ne batandika okutindira ekisenyi kino nga bagamba nti Gavumenti yabasuulirira oluvannyuma lw’omugenzi Patrick Mwondha eyali Minisita wa Gavument, ez’ebitundu okunafuwa ng’ate ye yali abayamba.\nAbatuuze nga bakuba ssentebe waabwe owa NRM Mugoya (gwe basudde wansi).\nSSENTEBE wa NRM ow’e kyalo Nsokwe mu disitulikiti y’e Bugiri akiguddeko abatuuze ababadde bakaaye ng’enjuki bwe bamukubye emiggo n’okumusamba nga bamuvunaana kugaana Ssenkaggale wa JEEMA Asumani Basalirwa okubayambako mu kutindira ekisenyi ekyawula Bugiri ne Iganga.\nEkisenyi kino kiri ku kyalo Nsokwe mu muluka Wangobo okuliraana Itanda.\nBaabadde baakatandika omulimu gw’okutindira ekisenyi kino ne zireeta Basalirwa eyabadde mu kuffeffetta obululu obunaamutwala mu Palamenti akiikirire Bukooli North, Ssentebe wa NRM ow’ekyalo kino, Binaaya Mugoya kwekumuziyiza okutuuka we baabadde bakolera olw’okuba si wa NRM ekyabanyizizza ne bamukuba.\nBasalirwa olwalabye ng’abatuuze bakaaye n’abeegayirira bamusonyiwe. Oluvannyuma naye yabeegasseeko ne batandika okutindira ekisenyi.


Bukedde Online - Kabaka e Munyonyo: Amasaza geeswanta kuwangula mpaka z’amaato\nGolola atandikidde Mityana okutumbula omuzannyo...\nEmizannyo gimpeeredde ne nfuna diguli 2\nABANTU ba Ssaabasajja Kabaka mu bitundu ebiriraanye Munyonyo mu ggombolola y’e Makindye mu ssaza ly’e Kyaddondo, baasuze babinuka masejjere nga n’ebivuga bisindogoma nga balinda Omutanda eyasiimye okuggalawo empaka z’amaato eziwakanirwa amasaza ga Buganda ku mwalo e Mulungu leero (Lwamukaaga).\nKabaka (wakati) ng’avuga eryato bwe yali aggulawo empaka z’amaato e Munyonyo mu 2006.\nLwamukaaga e Munyonyo:\nKabaka Mutebi asuubirwa okutuuka e Mulungu ku ssaawa 8:00 ez’emisana sso ng’empaka zaakutandika ku makya ssaawa 2:00.\nAmaato gano gagenda kuvugibwa ku musingi gw’amasaza nga buli ttiimu yaakuleeta abavuzi 10 bavuganyize ku mitendera esatu okuli ogwa mita 100, 300 n’okwetooloola omwalo nga bakozesa amaato g’enkasi, yingini n’ag’empewo (sailing boats).\nAmasaza gonna geewandiisizza okwetaba mu mpaka zino era buli ssaza liwera kuvaayo na buwanguzi mu mpaka ezaakoma kubeerawo mu 2006 ne ziwangulwa Kyaddondo.\nSsentebe w’akakiiko akategesi, Ying. Ben Misagga yategeezezza nti enteekateeka zonna okuli; okuyooyoota ekifo kino, ebyokwerinda n’abakugu abagenda okutambulira ku maato amalawunyi okuyamba abafunye obuzibu nga bavuga byonna byateredde dda.\nOmuntu anaasooka okutuuka we yasimbulidde n’adduka ne yeeyala mu maaso ga Kabaka y’agenda okubalibwa ng’omuwanguzi era anaawangula buli mutendera waakufuna sseddume w’ente n’ekikopo.\nYayongeddeko nti eryato lya yingini ligenda kuvugibwa omuntu omu ate ery’enkasi lyakuvugibwa abantu 10 (bataano buli ludda) sso nga ery’empewo ligenda kubaako abantu musanvu.\n“Enteekateeka zonna okuli okuyooyoota ekifo, ebiyitirirwa byawedde dda nga kati abantu ba Kabaka be basigadde okweyiwa mu bungi e Mulungu okumwaniriza,” Misagga bwe yategeezezza n’agattako nti waliwo n’abayimbi abagenda okusanyusa abagenyi ng’okuyingira kwa 10,000/-.


Bukedde Online - Bbaasi zitandike- Abantu\nBbaasi zitandike- Abantu\nAba bbaasi za Pioneer balaze ssente ze banaasasuza...\nABABAKA ba palamenti bawagidde pulojekiti ya bbaasi ezaaleteddwa okuwewula ku ntambula mu Kamnpala n’emiriraano egende mu maaso.\nAte enseko zaajuze okutta abalabi, ababaka ba palamenti bwe baagambye loodi meeya wa Kampala, Erias Lukwago n’akulira ekibuga Jeniffer Musisi okusikang’ana mu mikono oluvannyuma lw’okubalangira nti obutakkaanya bwabwe bwe buvuddeko okuzing’amya enzirukanya y’emirimu mu Kampala.\nMuky. Musisi yagambye nti bbaasi tezijja kutandika nga March 1 nga bwe kyasuubizibwa olw’ebizibu ebitali bimu ebizzeewo kyokka n’agamba nti KCCA egenda kukolagana n’aba Pioneer abaleeta bbaasi n’abalala abakwatibwako okulaba ng’entambula eno etandika mu bwangu.\nBino byabadde mu kakiiko ka palamenti aka Gavumenti z’ebitundu akakubiriziddwa Muky. Florence Kintu (Kalungu) ababaka bwe baalangidde Lukwago ne Musisi okuzing’amya emirimu gya Kampala omuli n’eby’okuleeta bbaasi nga bali mu kuneneng’ana.\nMinisita w’oludda oluvuganya avunaanyizibwa ku gavumenti z’ebitundu Roland Mugume (Rukungiri) ye yabadde emmanduso y’okulangira Lukwago obutakolagana na Musisi n’agamba nti ‘’(meeya) Lukwago ne Musisi bonna balooya naye tebalabagana maaso ku maaso. Neewunya nnyo okulaba nga loodi meeya yajja wano n’agamba nti talabanga ku ndagaano ya Pioneer ne KCC (eyakolebwa mu 2010).Twagala bakwatagane zitunule mu ndagaano ebintu bitambule’’.\nYawagiddwa ababaka abawerako okwabadde ne Muky. Florence Kintu eyagambye nti Lukwago ne Jeniffer balina okukolagana era babasuubira okukwataganako mu ngalo ng’okuteesa kuwedde. ‘‘Mumaleewo enkaayana pulojekiti ya bbaasi egende maaso’’ bwatyo bwe yagambye.\nOmumyuka wa ssentebe w’akakiiko Rapheal Magyezi (Igara West) naye yayongedde okubeezingako basikang’ane mu mikono. Ate Roland Mugume naye n’addamu nti tajja kuvaawo nga tebatabaganye olwo kwe kugenda n’ayita Lukwago n’abayimirira wakati ne babagamba okusikangana mu mikono enseko ne zitta abalabi.\nMu lukiiko Jeniffer Musisi yagambye nti waliwo obuzibuzibu obukyalemesezza bbaasi okutandika kyokka bugenda kukolwako. Mu buno mulimu obuzibu obukyali mu ndagaano eno ne Pioneer eyaggwaako kyokka ng’esobola okutereezebwa enjuyi ezikwatibwako pulojekiti n’egenda mu maaso.\nYayongedde nti enguudo omuyitibwa bbaasi tezinnaba kumalibwa era ne siteegi awagenda okutuula abalinda bbaasi nazo zikyakolwako. Engendo bbaasi gye zirina okugenda nazo zikyakolebwako sso nga n’ebibuga ebyetoolodde Kampala nga Kira , Mukono, Nansana ne Wakiso nabyo ababikulembera beetaaga okuteesa nabo kuba nayo bbaasi zigenda kuyitayo.\nKCCA ereeta bbaasi endala mu Kampala


Ensalo ya Uganda ne Rwanda e Katuna egguddwawo okutuuka nga 22 omwezi guno - Watchdog Uganda\nABANTU abakolera ku nsala ya Uganda ne Rwanda e Katuna bafunye ku ssanyu oluvanyuma lwa Gavumenti ye Rwanda okuggulawo ensalo ezibadde zasibibwa gye buvuddeko.\nMu kiseera kino emmotoka ezitambuza eby’amaguzi okubiyingiza Uganda ne Rwanda zitambula kinawadda era ne gimu ku mirimu egibadde gyayimirizibwa Gavumenti ye Rwanda omuli n’abasolooza emisolo bakomyewo ku nguudo nga bwe kyali.\nOkusinziira ku bbaluwa eyawandikiddwa ekitongole kya Rwanda ekikola ogw’okusolooza emisolo ki (RRA) Rwanda Revenue Authority nga 07.06.2019 kyalaze nti ensalo zaabadde zakuggulwawo leero nga 10. 06.2019 okutuusa nga 22, 06 ,2019 okusobozesa ebimotoka ebinene okusala ensalo.\nbano bagamba nti kino kikoleddwa okusobozesa omulimu gw’okukola oluguudo olugenda ku nsalo e Katuna saako n’okuwa omwagaanya abakola oluguudo oluguudo olwo basobole okutambuza obulungi emirimu gyabwe.\nEbbaluwa eyawandikiddwa ekitongole kya Rwanda ekyemisolo\nAbatuuze abakolera ku nsalo emirimu bategezezza nti bagenda kufuna ku buwerero kubanga gye buvuddeko ebintu ebikozesebwa mu bulamu obwabulijjo okugeza nga Ssukaali, ssabbuuni ne bilala bibadde ku buseere olw’okuggalawo kye bagamba nti kyasanyalaza ebyenfuna byabwe.\nWabula abamu balaze okutya kubanga Gavumenti ye Rwanda ensalo ezigguddewo akaseera katono, kye bagamba nti tekyesigika kubanga ate bayinza okuggalawo ssawa yonna nga ennaku ze bawadde ziweddeko.